world news5overnight developments from around the globe | Indian Express Tamil Updated: November 20, 2021 10:14:37 am 1.25 மணிநேரம் அமெரிக்க அதிபராக இருந்த கமலா ஹாரிஸ் வாஷிங்டனில் உள்ள வால்டர் ரீடு ராணுவ மருத்துவ மையத்தில், அதிபர் ஜோ பைடனுக்கு பெருங்குடல் தொடர்பான கொலோனோஸ்கோபி சிகிச்சை நேற்று அளிக்கப்பட்டது. இச்சிகிச்சையின் போது அவருக்கு மயக்க மருந்து செலுத்தப்படும் என்பதால், அமெரிக்க அதிபரின் அதிகாரப் பொறுப்பு, துணை அதிபர் கமலா ஹாரிசுக்கு வழங்கப்பட்டது. அவருக்கு அமெரிக்க ஆயுதப் படைகள் மற்றும் அணு ஆயுதக் கிடங்கின் மீது நடவடிக்கை எடுக்கவும் அதிகாரம் இருக்கும் என தெரிவிக்கப்பட்டது. சிகிச்சையில் இருந்து குணம் அடைந்து வீடு திரும்பிய பிறகு மீண்டும் அதிபர் பொறுப்பு ஜோ பைடனுக்கு வழங்கப்பட்டது. அமெரிக்க வரலாற்றில் அதிபர் பதவியை வகிக்கும் முதல் பெண்மணி என்ற பெருமை கமலா ஹாரிசுக்கு கிடைத்துள்ளது. சுமார் 1.25 மணிநேரம் அமெரிக்க அதிபராக கமலா ஹாரிஸ் இருந்துள்ளார். அமெரிக்க இளைஞர் பிரிவினைவாத கொலை விசாரணைக்குப் பிறகு விடுவிப்பு அமெரிக்காவில் இன நீதிக்காக நடத்தப்பட்ட போராட்டத்தில் இரண்டு நபர்களை சுட்டுக்கொன்றதால் கைது செய்யப்பட்ட இளைஞர் கைல் ரிட்டன்ஹவுஸ் குற்றவாளி அல்ல என விடுதலை செய்யப்பட்டுள்ளார். 18 வயதாகும் அவர் மீது சுமத்தப்பட்ட இரண்டு கொலைக் குற்றச்சாட்டுகள், கொலை முயற்சி, போராட்டத்தில் கலவரத்தை ஏற்படுத்தியது என அனைத்து விதமான வழக்குகளிலிருந்து விடுவிக்கப்பட்டுள்ளார். இந்த தீர்ப்பு விவாத பொருளாக மாறியுள்ளது. கனடா கனமழை: எரிபொருள், நெடுஞ்சாலை பயணத்தில் கட்டுப்பாடு கனடாவில் கனமழையால் ஏற்பட்ட வெள்ளப்பெருக்கு, நிலச்சரிவு காரணமாக பல்வேறு கட்டுப்பாடுகளை அந்நாட்டு அரசு விதித்துள்ளது. அதன்படி, மாகாணத்தின் சில பகுதிகளில் உள்ள எரிவாயு நிலையங்களில் மக்கள் வாங்கக்கூடிய எரிபொருளின் அளவைக் கட்டுப்படுத்தப்பட்டுள்ளது. நெடுஞ்சாலைகள் மீண்டும் திறக்கப்பட்டாலும், அத்தியாவசிய பயணத்தைத் தவிர்க்க அறிவுறுத்தப்பட்டுள்ளது. அத்தியாவசியமற்ற வாகனங்களுக்கு பெட்ரோல் நிலையத்திற்கு ஒரு பயணத்திற்கு சுமார் 30 லிட்டர் மட்டுமே வழங்கப்படவுள்ளது. இந்த கட்டுப்பாடுகள் டிசம்பர் 1 ஆம் தேதி வரை அமலில் இருக்கும் என தெரிவிக்கப்பட்டுள்ளது. வெள்ளத்தால் எரிபொருளுக்கு ஏற்பட்ட பற்றாக்குறை காரணமாக இந்த முடிவு எடுக்கப்பட்டுள்ளதாகக் கூறப்படுகிறது. போராட்டத்தில் வன்முறை: டச் போலீசாரின் துப்பாக்கிச் சூட்டில் இருவர் காயம் ரோட்டர்டாமில் கொரோனா தொற்று நடவடிக்கைகளுக்கு எதிரான போராட்டத்தில், திடீரென வன்முறை ஏற்பட்டது. போராட்டக்காரர்கள், கார்களை உடைத்தும், அங்கிருந்து காவலர்கள் மீதும் கற்களையும் வீசத் தொடங்கினர். அவர்களை கட்டுப்படுத்த போலீசார் துப்பாக்கிச் சூடு, தண்ணீரும் பீய்ச்சி அடித்தனர். இதுகுறித்து காவல் துறை தரப்பில் கூறுகையில், ” வன்முறையை அடக்க வானத்தை நோக்கிய துப்பாக்கியால் சுட்டோம். அதே சமயம், நிலைமை கைமீறிப் போனதால், நேரடி துப்பாக்கி சூடு நடத்தினோம். இரண்டு பேர் காயமடைந்தது எங்களுக்குத் தெரியும். இது எச்சரிக்கை துப்பாக்கிச் சூட்டின் போது ஏற்பட்டிருக்கலாம். இருப்பினும், உண்மையான காரணத்தை அறிய விசாரணை நடத்தி வருகிறோம். கொரோனா பாஸ் வைத்திருக்கும் நபர்களும் உள் அரங்கத்தில் நுழைய அரசு விதித்திருக்கும் தடைக்கு எதிராக, நூற்றுக்கணக்கானோர் குரல் எழுப்பினர். கொரோனா பாஸ் என்பது அவர்கள் தடுப்பூசி செலுத்திக்கொண்டனர் அல்லது நோய் தொற்றிலிருந்து குணமாகிவந்தவர்கள் என்பது தான். ஆனால், இந்த பாஸ் தடுப்பூசி முழுமையாக செலுத்தாத நபர்களிடமும் இருப்பதால், கொரோனா பரிசோதனையில் நெகட்டிவ் சான்றிதழ் வைத்திருந்தால் மட்டுமே அனுமதி என அரசு அண்மையில் அறிவித்தது. 4 ஆவது முறையாக டிக்டாக் தடையை நீக்கிய பாகிஸ்தான் பாகிஸ்தானின் ஊடக ஒழுங்குமுறை ஆணையம் டிக்டாக் செயலி மீதான தடையை மீண்டும் நீக்கியுள்ளது. அவதூறான பதிவுகள் பதிவிடுவதை கட்டுப்படுத்தப்படும் என டிக்டாக் நிறுவனம் உறுதியளித்ததைத் தொடர்ந்து, டிக்டாக் செயலி4மாத தடைக்கு பிறகு செயல்பாட்டுக்கு வந்துள்ளது. கடந்த 15 மாதங்களில்,நான்கு முறையாகப் பாகிஸ்தான் தொலைத்தொடர்பு அதிகாரிகள் டிக்டாக் மீது தடை விதித்து நீக்கியுள்ளனர். Web Title:5overnight developments from around the globe


கவினுலகம் - K's world: குட்டி மொட்டைகள்! கிண்டர்கார்டன் குழந்தைகளுக்கு மொட்டையடித்து துறவி வாழ்வு என்பது எப்படியிருக்கும்? என்று காட்ட முயல்கிறது கொரியா! வித்தியாசமான அணுகுமுறைதான். இந்தப் படத்தைப் பாருங்கள். குழந்தைக்களின் முதல் அதிசயம் தலைமுடியே இல்லாமல் மொட்டையாக இருப்பது. நம்மை நாமே பார்த்துக் கொள்ளும் போது மிகவும் வேடிக்கையாக இருக்கும் பொழுதுகள் இந்த மொட்டை அனுபவம். எனக்கு மொட்டையே அடித்ததில்லை. இப்போது ஆசையாக உள்ளது (எடுக்க என்ன உள்ளது என்று யாரோ பின்னாலிருந்து கேட்பது புரிகிறது!) இருந்தாலும் ஒரு ஆசை. அமெரிக்காவில் நிறைய ஆப்பிரிக்க ஆண்கள் மொட்டையடித்துக் கொள்வதை நளினமாக்கி வருகிறார்கள். ஆனால் மொட்டைத் தலையைப் பாராமரிப்பது கடினமா? என்று தெரியவில்லை! இளமையாக இருக்கும் போது முடியைப் பறி கொடுக்க யாருக்கும் மனம் வராது! அதனால்தான் மொட்டை அடித்துக்கொள்ளுதலை ஒரு நேர்த்திக்கடனாக தமிழர்கள் எண்ணுகின்றனர் போலும்! ஆச்சர்யம் என்னவென்றால் கிறிஸ்தவ வழிமுறையில் இப்படி மொட்டையடித்தல் கிடையாது. ஆனால் வேளாங்கன்னி ஆலயத்தில் நிறையப் பேர் முடி காணிக்கையளிப்பதை சமீபத்தில் பார்த்தேன். இதுவொரு மிகப்பழமையான இந்திய ஆன்மீக வெளிப்பாடு என்று தோன்றுகிறது. அது மெல்ல, மெல்ல ஆசியா முழுவதும் பரவியிருக்கிறது! தாய்லாந்து, கம்போடியா போன்ற நாடுகளில் தினம் காலையில் மொட்டையடித்த புத்த சந்நியாசிகள் வருகிறார்கள். பொதுமக்கள் அவர்களை வணங்கி பிட்சை கொடுத்துவிட்டு ஆசீர்வாதம் வாங்கிக் கொள்கிறார்கள். எப்படியும் மொட்டை என்பது சுவாரசியமாகத்தான் உள்ளது! இக்குழந்தைகளின் கள்ளமற்ற சிரிப்பே அதற்கு அத்தாட்சி! kannabiran, RAVI SHANKAR (KRS) 5/05/2008 01:07:00 PM நட்சத்திர வாழ்த்துக்கள் கண்ணன் சார்! மீ த பர்ஷ்ட்டு! :-) கோவி.கண்ணன் 5/05/2008 01:07:00 PM நடசத்திர வாழ்த்துகள் ஐயா ! kannabiran, RAVI SHANKAR (KRS) 5/05/2008 01:08:00 PM மொத நட்சத்திரப் பதிவிலேயே மொட்டையடிக்கத் துவங்கியாச்சா? :-)) கோவிந்தா கோவிந்தா! :-)) நா.கண்ணன் 5/05/2008 01:14:00 PM கண்ணன் பதிவிற்கு வேறு இரண்டு கண்ணன்கள் வாழ்த்தா? சபாஷ்! எனக்கு நாள் ஆரம்பித்து பாதி ஓடிவிட்டது. எப்போதிலிருந்து தமிழ் மணத்தின் கணக்கு என்று தெரியவில்லை! சரி, மொட்டைத் தலைக்கும் முழங்காலுக்கும் முடிச்சுப் போட்டுட வேண்டியதான் :-) ஏதோ பெருமாளை வேண்டி, மொட்டையடிச்சு ஆரம்பிப்போம் என்று கொள்ள வேண்டியதுதானோ? எனது துவக்கக் கட்டுரை இனிமேல்தான் வரும் :-)! kannabiran, RAVI SHANKAR (KRS) 5/05/2008 01:17:00 PM மொட்டை என்பது வியப்பான ஒரு நேர்த்திக் கடன் தான்! நாட்டுப்புற மக்களிடம் அதிகமாகக் காணப்படும் இவ்வழக்கம், மற்ற சமூகங்களிலும் பரவி உள்ளது! நாட்டுப்புற தெய்வங்கள் ஐயனார், சுடலை மாடன் போன்றோருக்கு மொட்டை, என்று தான் இவ்வழக்கம் பரவியிருக்கு! வேளாங்கண்ணி மாதாவுக்கு மொட்டை போடுவது பல நாள் வழக்கம்! என் நட்சத்திர வாரப் பதிவில், மாரியம்மனும் மேரியம்மனும்- என்று இதைப் பதிவில் குறிப்பிட்டு இருந்தேன்! மற்ற தெய்வங்களான சிவபெருமான், அம்பாள், ஐயப்பன், பிள்ளையார் போன்றவர்களுக்கு இவ்வழக்கம் அவ்வளவாக இல்லை என்பதும் ஒரு கருத்து! சமணமும் பெளத்தமும் மொட்டை விஷயத்தில் இன்னும் பரவலான வழக்கம் கொண்டவர்கள்! kannabiran, RAVI SHANKAR (KRS) 5/05/2008 01:18:00 PM //எப்போதிலிருந்து தமிழ் மணத்தின் கணக்கு என்று தெரியவில்லை! US - Eastern Time! (எப்படி எங்க நியூயார்க்-கின் பவரு? :-)) kannabiran, RAVI SHANKAR (KRS) 5/05/2008 01:19:00 PM மொட்டை முருகனுக்கும் ஃபேமஸ் அல்லவா? அரோகரா! அரகரோகரா! :-)) நா.கண்ணன் 5/05/2008 01:22:00 PM (எப்படி எங்க நியூயார்க்-கின் பவரு? உங்களுக்கு இன்னும் 4ம் தேதிதானே! இந்திய நேரக்கணக்கோ? SP.VR. SUBBIAH 5/05/2008 01:23:00 PM இரண்டு கண்ணன்கள் வாழ்த்தா என்று சந்தோசப்ப்ட்டுள்ளீர்கள். இதோ ஒரு சுப்பிரமணியத்தின் வாழ்த்து! (என் இயற்பெயர் சுப்பிரமணியன்) நட்சத்திரவாரம் சிறக்க வாழ்த்துக்கள் நண்பரே! kannabiran, RAVI SHANKAR (KRS) 5/05/2008 01:25:00 PM அப்பறம் கேன்சரில் அவதிப்படும் குழந்தைகளுக்காக மொட்டை அடிக்கும் Corporate Event எங்கள் வங்கியில் உண்டு! St Patricks Day-வை சும்மா St Baldricks Day-ன்னு மாற்றி, மொட்டை அடிக்கும் வைபவம் வைத்து நிதி திரட்டுவார்கள்! முடி ஏலம் போகும்! ஒரு முறை திருமலைக்கு வேண்டிக் கொண்டு, ரொம்ப நாள் ஆகி விடவே, இங்கேயே குழந்தைகள் உதவிக்கு மொட்டை அடித்துக் கொண்டு அனுபவமும் உண்டு! திருமலை எம்பெருமானுக்கு எங்கு நேர்த்தி செய்தாலும், அவனை நினைத்துச் செய்தால் உகப்பு தான் அல்லவா? "எங்கும்" திருவருள் பெற்று இன்புறுவ ரெம்பாவாய் தானே? :-) kannabiran, RAVI SHANKAR (KRS) 5/05/2008 01:27:00 PM //உங்களுக்கு இன்னும் 4ம் தேதிதானே! இந்திய நேரக்கணக்கோ?// இல்லை இப்போ 5ஆம் தேதி! நள்ளிரவு 00:26 hours! :-) உங்களுக்காகத் தான் முழிச்சிக்கிட்டு இருந்தேன்! ட்ரீட் கொடுங்க! :-)) நா.கண்ணன் 5/05/2008 01:28:00 PM மால் மருகா! ஷண்முகா!! முருகா! குகா! நா.கண்ணன் 5/05/2008 01:32:00 PM //உங்களுக்காகத் தான் முழிச்சிக்கிட்டு இருந்தேன்! ட்ரீட் கொடுங்க! :-))// அடடா! மிக்க மகிழ்ச்சி! உண்மையிலேயே எப்படி ஆரம்பிக்கப் போகிறதோ என்றொரு கவலை! கண்ணனும், விஜயனும் இருக்கும் இடத்தில் வெற்றி நிச்சயம் என்றொரு சொலவடையுண்டு. கண்விழித்திருந்து வாழ்த்திவிட்டீர்கள்! நன்றி! நன்றி!! ஒரிஜினல் "மனிதன்" 5/05/2008 01:33:00 PM நா.கண்ணன் 5/05/2008 01:37:00 PM மனித குலத்தின் மாமேதை வாழ்க அந்தக் குழந்தைகளைத்தானே! Child is the father of man என்பதொரு ஆங்கிலக்கவி வாக்கு :-) சதங்கா (Sathanga) 5/05/2008 01:40:00 PM நட்சத்திர வாழ்த்துக்கள் !!!! நல்ல பதிவுகளாகக் கொடுத்து சிறப்புறவும் வாழ்த்துக்கள். ramachandranusha(உஷா) 5/05/2008 02:44:00 PM கண்ணன் சார், உங்க உள்ளத்தில் இருக்கும் திருபாற்கடலானைப் பற்றி எழுதுவீங்க, அதில் சந்தேகமில்லை. அப்படியே நீங்க ஆராய்ச்சி செய்யும் கடலைப் பற்றியும் எழுதுங்களேன் நா.கண்ணன் 5/05/2008 04:21:00 PM உஷா! நலமா? அறிவியல் எழுதுவது கடினம். அதிக கவனமும் தேவை. வேலைகளுக்கு நடுவே வலைப்பதிவு ஒரு சுமைகல். கொஞ்சம் பாரத்தை இறக்கி வைத்து ஜாலியாக இருக்குமிடம்! முழு அறிவியல் என்று எழுதாமல், பெரு தேசத்தில் கலந்து கொண்ட உயர் மட்டக் கூட்டத்தில் அலசப் பட்ட விஷயங்களைப் பகிர்ந்து கொள்கிறேன். மஞ்சூர் ராசா 5/07/2008 10:16:00 PM கொஞ்சம் தாமதமாக வந்திருக்கிறேன். மொட்டை அடிப்பதை கேலி செய்வது போய் சமீபக்காலமாக அது புதிய பாணியாக மாறிவிட்டது. பெண்களும் மொட்டையடிக்க ஆரம்பித்துள்ளார்கள். (அழகாகவும் இருக்கிறது என்பது வேறு விஷயம்) நா.கண்ணன் 5/07/2008 10:22:00 PM வாங்க மஞ்சூர். தாமதமானாலென்ன! வந்துட்டீங்களே! அதுதான் முக்கியம். பெண்ணிற்கு மொட்டை அழகு! கொன்னுடுவாங்க! ஆனா, மாட்ரிக்ஸ் படத்து கதாநாயகி முடி இல்லாமல் அழகாகவே இருக்கிறாள். என்ன? பழக வேண்டும்! முன்பெல்லாம் திருப்பதி மொட்டைகளைக் கேலியாகப் பார்ப்பதுண்டு. ஆனால் அவர்கள் conviction-ஐ கிண்டல் செய்ய எனக்கென்ன உரிமை? அதில் அழகைக் காணக் கற்றுக் கொள்ள வேண்டும்!


source: CulturaX

text: மக்களவைக்கு முன்கூட்டியே தேர்தல் வராது: ராஜ்நாத் சிங் | Madhimugam மக்களவைக்கு முன்கூட்டியே தேர்தல் வராது என்று உள்துறை அமைச்சர் ராஜ்நாத் சிங் அறிவித்துள்ளார். இதுதொடர்பாக டெல்லியில் செய்தியாளர்களுக்கு பேட்டி அளித்த அவர்,மக்களவைக்கு முன்கூட்டியே தேர்தல் நடத்துவதற்கான எந்த திட்டமும் இல்லை எனவும், 2019-ம் ஆண்டு மே 15-ந்தேதி வரை தற்போதைய மக்களவையின் ஆயுட்காலம் உள்ளதாகவும் தெரிவித்தார். அதேபோல், மக்களவைக்கும் சட்டசபைகளுக்கும் ஒரே நேரத்தில் தேர்தல் நடத்துவதற்கான சாத்தியக்கூறுகள் பற்றி பிரதமர் மோடி ஆராயுமாறு கூறியது குறித்து அரசியல் கட்சிகளிடம் கருத்து கேட்பு கூட்டம் தேர்தல் ஆணையம் நடத்தியதாகவும் ராஜ்நாத்சிங் கூறினார்.கட்சிகளுடனான ஆலோசனைக்கு பின் கடந்த ஆகஸ்ட் 15-ந்தேதி மக்களவைக்கும். சட்டப்பேரவைகளுக்கும் ஒரே நேரத்தில் தேர்தல் நடத்த தயார் என்று அறிவித்துள்ளது எனவும் அவர் குறிப்பிட்டார். இதேபோல் மத்திய சட்ட ஆணையமும் ஒரே நேரத்தில் தேர்தல் நடத்தலாம் என்று மத்திய அரசுக்கு பரிந்துரை செய்துள்ளதை அவர் சுட்டிக்காட்டினார்.


source: fineweb

text: முதன் முதலாய் இவரை நான் பீச் பதிவர் சந்திப்பில்தான் பார்த்தேன். கையில் ஒர் நோட்டுப் புத்தகம். சற்றே பெரிய உடல், கனீரெண்ற குரலில் ”நான் டோண்டு ராகவன்.. நீங்க தான் கேபிள் சங்கரா?.. ஆமா அதென்ன கேபிள் சங்கர்னு பேர் வச்சிருக்கேள்?” என்ற டிபிக்கலான பிராமண ஆக்செண்டோடு. நான் பெயர் காரணத்தை சொன்னதும் ‘ ஓ அதுவும் நல்லாத்தான் இருக்கு. உங்கள் மேல் ஒர் கவனிப்பை ஏற்படுத்துகிறது. என் பதிவெல்லாம் படிச்சிருக்கேளா?” என்றவரிடம் என்னால் சட்டென பொய் சொல்ல முடியவில்லை. “இல்லை சார்.. இனிமேதான்.. ” என்று இழுத்தேன். “பரவாயில்லை ஒண்ணும் தப்பில்லை.. மொள்ள படிச்சிட்டு சொல்லுங்கோ” என்றவர் அடுத்த பதிவரிடம் தன்னை அறிமுகப்படுத்த கிளம்பிவிட்டார். அவருக்கு வயது அறுபது இருக்கும் ஆனால் அவரிடம் இருந்த எனர்ஜி என்னை ஆக்கிரமித்தது. பதிவர் சந்திப்பில் வந்தவர்களின் பெயர்களை கேட்டெழுதி வாங்கிக் கொண்டு அடுத்த நாள் அவரது பதிவில் யார் யார் எல்லாம் வந்திருந்தார்கள் என்று லிஸ்ட் போடுவார். சமயங்களில் இவரது லிஸ்டைப் பார்த்துத்தான் ஓ இவர்களும் வந்திருந்தார்களா?. இவரு தான் அவரா? என்றெல்லாம் கண்டுபிடித்த காலங்கள் உண்டு. தீவிர விடுதலைப் புலிகள் எதிர்ப்பாளர். இஸ்ரேல், ஈரான், ஈராக், அமெரிக்கா என்று தீவிரமாய் பேசுகிறவர். ஜாதியை முன்னிறுத்தி பேசுவார். ஆனால் அதற்காக மற்ற ஜாதியினரை தாழ்த்திச் சொல்லி, பேசிப் பார்த்ததில்லை. எதிலும் பிடிவாதமாய் தன் கருத்தை எடுத்துச் சொல்வதில் இவருக்கு இணை இவரே.. கடைசி வரை மாற்றிக் கொள்ளவே மாட்டார். தன் பக்க வாதங்களை ஆணித்தரமாக வைத்துக் கொண்டேயிருப்பார். இவரது கேள்வி பதில் பகுதிகளில் சில சமயம் படித்திருக்கிறேன். மொழிபெயர்ப்புகளில் புலமை பெற்றவர். அதை தொழிலாய் செய்து கொண்டிருந்தவர். ஜெயாடிவியில் வரும் நான் பிராமணன் பகுதிகளை பற்றி தொடர்ந்து எழுதியவர். மற்றவர்களிடம் லோக்கல், உலக அரசியல் பற்றிப் பேசினாலும், என்னிடம் பெரும்பாலும் சினிமா பற்றி மட்டுமே பேசுவார். திடீரென போன் செய்து பேசலாமா? என்று கேட்டுவிட்டு, பழைய இந்திப்படத்தின் சாயலில் வந்த ஒர் தமிழ் திரைப்படத்தின் காட்சியைப் பற்றி சொல்லிவிட்டு, தமிழ் படத்தின் பெயர் என்ன? என்றெல்லாம் கேட்பார். 1968 எல்லாம் மிக சமீபத்தில் என்றெழுதி புகழ்பெற்றவர். பழைய பதிவர்கள் எல்லாம் “அந்தக்காலத்துல என்று பேச ஆரம்பித்தால் டோண்டுவைப் பற்றியும், போலி டோண்டுவைப் பற்றியும் பேசாமல் இருக்க மாட்டார்கள். வெகு சமீபத்தில் துளசி கோபால் இல்ல விழாவில் ஒருவர் வந்து “எப்படி இருக்கேள் கேபிள்?’ என்றவரை பார்த்த மாத்திரத்தில் சட்டென புரியாமல் “ யார் நீங்க?” என்று கேட்டுவிட்டேன். “டோண்டு என்றார். அதிர்ச்சியாய் இருந்தது. துரும்பாய் இளைத்திருந்தார். “என்னா சார் ஆச்சு?” “கால்ல கேன்சர்” என்றார். அதன் துன்பங்களைப் பற்றி நன்றாக தெரிந்ததால் மேலும் கேட்டு கஷ்டப்படுத்தாமல்.” இப்போ சரியாடுத்து இல்லையா.. குட்.. உடம்ப பாத்துக்கோங்க சார்..” என்று சொல்லிவிட்டு, அவரை இப்படி பார்த்த அதிர்ச்சியிலிருந்து மீள முடியாமல் அங்கிருந்து வெளியேறினேன். பிராமணர்களை தூக்கி வைத்து பேசுகிறார். ஜாதியம் பேசுவார் என்றெல்லாம் சொல்வார்கள். எல்லாரும் அவரவர் ஜாதியை தனியே தூக்கி வச்சி பேசிண்டு, வெளியே பேசும் போது மட்டும் ஜாதி இல்லை, மதமில்லைன்னுட்டு நடிக்கிறா.. அவாளை விட நான் எவ்வளவோ தேவலை” என்றார். அவர் சொன்னது என்னவோ சரி தான் என்று பட்டது. நேற்று அவர் இறந்துவிட்டார் என்ற செய்தி பதிவர் ராஜா மூலமாய்த்தான் தெரிந்தது. வெளியே ஒர் முக்கிய வேலையில் இருந்ததால் செல்லமுடியவில்லை. அவரது குடும்பத்தாருக்கு ஆழ்ந்த அனுதாபங்கள். கேபிள் சங்கர் Post a Comment


text: சூது கவ்வும் படம் மூலம் தமிழ் சினிமாவின் ட்ரெண்ட் செட்டராக மாறிய நலன் குமாரசாமி அடுத்து விஜய் சேதுபதி மற்றும் 'பிரேமம்' பட நாயகி மடோனா செபஸ்டியன் நடிப்பில் ஒரு ரொமாண்டிக் படத்தை இயக்கி வருகிறார். இந்த படம் அதிகாரப்பூர்வமாக உரிமம் பெற்று எடுக்கப்படும் கொரியா படத்தின் ரீமேக்காம். கொரியா நாட்டு படத்தின் ரீமேக் என்றால் மக்கள் இதை எதிர்மறையாக எண்ணக் கூடும் என்பதாலேயே படம் குறித்த தகவலை படக்குழு ரகசியமாக வைத்திருக்கிறது எனக் கூறப்படுகிறது. படத்தின் தயாரிப்பாளர் சிவி.குமார், சம்மந்தப்பட்ட கொரியா படக்குழுவிடம் சரியான உரிமம் பெற்று படத்தை உருவாக்கி வருகிறாராம். மேலும் படம் ரிலீஸ் ஆகும் தருவாயில் ஒரிஜினல் படத்திற்கு க்ரெடிட் கொடுக்கும் திட்டத்திலும் இருக்கிறார்கள் என்பதுதான் சிறப்பு. சூது கவ்வும் படத்தை ரிலீஸ் செய்த ஸ்டூடியோ க்ரீன் இந்தப் படத்தின் தயாரிப்பிலும் இணைய உள்ளது. ’சூது கவ்வும்’ டீம் என்றாலே கண்டிப்பாக புதிதான விஷயம் தமிழுக்கு அறிமுகமாகும் என்பதால் இந்த படத்திற்கும் எதிர்பார்ப்புகள் தற்போது அதிகரித்துள்ளன.


மேய்வதைத் தவிர்ப்போம்: படிப்பதை பழக்கப் படுத்துவோம்! - AanthaiReporter.Com | Tamil Multimedia News Web அரசியல் தொடங்கி அறிவியல் வரை ஒவ்வொரு துறையிலும் அவ்வப்போது பல புதிய சொற்கள் உருவாகின்றன. தொடர்ந்து படித்தால்தான் அவ்வப்போது அறிமுகமாகின்ற புதிய சொற்களைப் புரிந்துகொள்ள முடியும். “அதற்கெல்லாம் தேவையில்லை’, “வாசித்து என்ன ஆகப்போகிறது?’ அவ்வப்போது இணையதளங்களில் பார்த்துவிடுகின்றோம்’ என்றெல்லாம் கூறுவதைத் தவிர்க்க வேண்டும். Next அனுபவமே நல்ல ஆசான்!.


பாகிஸ்தானில் 69 தீவிரவாத இயக்கங்கள் தடை - ஆவணங்களில் தகவல் - Sooriyan Gossip - Sooriyan Gossip, Gossip Lanka News | Sooriyangossip | Sooriyan Gossip | Sooriyan Fm Gossip | Sooriyan Gossip Official Web Site | Gossip Lanka - A Rayynor Silva Holdings Company பாகிஸ்தானில் 69 தீவிரவாத இயக்கங்கள் தடை - ஆவணங்களில் தகவல் Sooriyan Gossip - பாகிஸ்தானில் 69 தீவிரவாத இயக்கங்கள் தடை - ஆவணங்களில் தகவல்Sooriyan Gossip, Sooriyan news, Gossip Lanka News | Sooriyangossip | Sooriyan Gossip | Sooriyan Fm Gossip | Sooriyan Gossip Official Web Site | Gossip Lanka பாகிஸ்தான் நாடு தீவிரவாதிகளின் சொர்க்கபுரி என்ற குற்றச்சாட்டை மிக நீண்ட வருடங்களாக எதிர்நோக்கி வருகின்றது. பெரும்பாலும் இந்தியாவில் எல்லை தாக்குதல்கள், ஊடுருவல்கள், தற்கொலை குண்டுத்தாக்குதல்கள் என்று பெருமளவில் பகைத்துக்கொண்டு இருக்கும் நாடு பாக்கிஸ்தான். பல உலக நாடுகள் பலதும் பாகிஸ்தான் மீது இவ்வாறான குற்றச்சாட்டுக்களை முன்வைத்து வந்தாலும், இதை பாகிஸ்தான் மறுத்து வருகின்றது. அதில் துளியும் உண்மை இல்லை என்பதை தீவிரவாதிகள் அடிக்கடி கொடூரமான தாக்குதல்களை மேற்கொண்டு நிரூபித்து வருகின்றனர். தற்போது காஷ்மீர் புல்வாமா தாக்குதலை தொடர்ந்து, பயங்கரவாத அமைப்புகளில் முக்கியமானதும், மும்பை தாக்குதலில் ஈடுபட்டதுமான ஜமாத்-உத்-தவா அமைப்பை சமீபத்தில் அந்த நாடு தடை செய்திருக்கிறது. இந்த நிலையில் இதுவரை 69 அமைப்புகள் தீவிரவாத இயக்கங்கள் தடை செய்யப்பட்டு இருப்பதாக பாகிஸ்தான் அரசாங்கம் ஆவணங்களில் குறிப்பிடப்பட்டு உள்ளது. எனினும் ஹிஸ்புல் முஜாகிதீன், ஹர்கத் உல் முஜாகிதீன், காஷ்மீரில் இயங்கி வரும் அல் பதர் போன்ற அமைப்புகளை பாகிஸ்தான் அரசாங்கம் இதுவரை தடை செய்யவில்லை. இதைப்போல இந்தியாவில் தடை செய்யப்பட்டுள்ள 41 பயங்கரவாத அமைப்புகளில் பாதிக்கு மேற்பட்ட குழுக்களுக்கு பாகிஸ்தான் ஆதரவுக்கரமும் நீட்டி வருகிறது. பாகிஸ்தானின் இந்த செயற்பாடு இந்தியாவை பெரும் அச்சத்திக்கு உள்ளாகி உள்ளது. பாகிஸ்தானில் சில அமைப்புகள் தடை செய்யப்பட்டு இருந்தாலும், அவற்றின் தலைவர்கள் அங்கே சுதந்திரமாக நடமாடி வருகின்றதாக செய்திகள் தெரிவிக்கின்றன. குறிப்பாக மும்பை தாக்குதல் பயங்கரவாதி ஹபீஸ் சயீத், புல்வாமா தாக்குதலுக்கு முக்கிய காரணமான மசூத் அசார் ஆகியோர் குறிப்பிடத்தக்கவர்கள் என்று கூறப்படுகின்றது.


ஒரு மாதிரியாக விமானம் ஏறும் நேரம் வந்தது..


text: மகாவலி அதிகாரசபையின் உத்தரவு: முல்லை தமிழ் மக்கள் மத்தியில் குழப்பம் - Tamilwin மகாவலி அதிகாரசபையின் உத்தரவு: முல்லை தமிழ் மக்கள் மத்தியில் குழப்பம் முல்லைத்தீவு- நாயாறு பகுதிக்கு தெற்கு பக்கத்தில் கொக்கிளாய், கருணாட்டுக்கேணி, கொக்கு தொடுவாய் ஆகிய தமிழ் கிராமங்களில் அத்துமீறி குடியேறிய சிங்கள மீனவர்களுக்கு அங்கு நிரந்தரமாக தங்கியிருந்து தொழில் செய்வதற்கான காணி உத்தரவு பத்திரங்களை மகாவலி அதிகாரசபை வழங்கியுள்ளது. இதனால் தமிழ் மக்கள் மத்தியில் குழப்பம் ஏற்பட்டுள்ளது. 1983ஆம் ஆண்டு போர் காரணமாக கொக்கிளாய், கருணாட்டுகேணி, கொக்குதொடுவாய் பகுதிகளில் இருந்து தமிழ் மக்கள் வெளியேற்றப்பட்டனர். இதன் பின்னர் தமிழ் மக்களுடைய குடியிருப்பு நிலங்கள் மற்றும் கரையோர பகுதிகளில் சிங்கள மக்கள் அத்துமீறி குடியேறியுள்ளனர். இந்நிலையில், குடியேற்றப்பட்ட சிங்கள மீனவர்கள் நிரந்தரமாக குடியிருப்பதற்கான அனுமதியைத் தமக்கு வழங்குமாறு கேட்டு வருவதுடன் கரையோரப் பகுதிகளில் சொகுசு பங்களாக்களையும் அமைத்துள்ளனர். இதனால் தமிழ் மீனவர்கள் பல்வேறு சிரமங்களை எதிர்கொள்ளும் நிலையில் இரு சிங்கள மீனவர்களுக்கு எதிராக கரைதுறைப்பற்று பிரதேச செயலகம் ஊடாக வழக்கு தாக்கல் செய்யப்பட்டது. அந்த வழக்கின் தீர்ப்பில் மேற்படி சிங்கள மீனவர்கள் தமிழ் மக்களின் நிலத்திலிருந்து வெளியேற வேண்டும் என தீர்ப்பளிக்கப்பட்டது. இவ்வாறான நிலையில் மகாவலி அதிகாரசபை மேற்படி மீனவர்களையும் சேர்த்து 8 பேருக்கு கொக்கிளாய், கருணாட்டுக் கேணி, கொக்குதொடுவாய் கிராமங்களில் நிரந்தரமாக தங்கியிருந்து கடற்றொழில் செய்வதற்கான காணி உத்தரவு பத்திரங்களை வழங்கியுள்ளது. முல்லைத்தீவு நீதிமன்றம் சிங்கள மீனவர்கள் ஆக்கிரமித்துள்ள காணியில் இருந்து வெளியேற்றப்பட வேண்டும் என தீர்ப்பளித்திருக்கும் நிலையில் அதனை மீறி மகாவலி அதிகாரசபை காணி உத்தரவு பத்திரங்களை வழங்கியமை ஊடாக இந்த நாட்டில் சட்டம் ஒழுங்கை எதேச்சதிகாரமாக மீறும் அளவுக்கு மகாவலி அதிகாரசபைக்கு அதிகாரம் உள்ளதா? என முல்லைத்தீவு மாவட்ட மக்கள் பிரதிநிதிகள் மற்றும் மக்கள் கேள்வி எழுப்பியுள்ளனர். மேலும், மகாவலி அதிகாரசபை கொக்கிளாய், கொக்குதொடுவாய், கருணாட்டுகேணி ஆகிய கிராமங்களில் தமிழ் மக்கள் மீள்குடியேறாத காணிகளை மகாவலி அதிகாரசபை தற்போது அளவீடு செய்து வருகின்றது. இதனால் அந்த காணிகளிலும் சிங்கள மக்கள் விரைவில் குடியேற்றப்படலாம் என மக்கள் சந்தேகம் வெளியிட்டுள்ளனர்.


text: சென்னை:"தமிழக கோவில் நிலங்களில் மூன்றில் ஒரு பங்கு நிலங்களைக் காணவில்லை' என, இந்து முன்னணித் தலைவர் ராமகோபாலன் கூறியுள்ளார். இதுகுறித்து, அவர் வெளியிட்டுள்ள அறிக்கை:அறநிலையத் துறையின்கீழ், 11 ஆயிரம் கோவில்கள் உள்ளன. இவற்றுக்கு, சில ஆயிரம் ஏக்கர் நிலங்கள் உள்ளன என்று, அத்துறையின் அதிகாரி ஒருவர் கூறியுள்ளார். ஆனால், 2010ம் ஆண்டில் அரசு வெளியிட்டுள்ள அறிக்கையில், அறநிலையத் துறை கட்டுப்பாட்டில், 38,500 கோவில்களும், இவற்றுக்கு, 4.35 லட்சம் ஏக்கர் நிலமும் உள்ளதாகக் கூறப்பட்டு உள்ளது. இந்நிலையில், கடந்த இரண்டு ஆண்டுகளில், மூன்றில் ஒரு பங்கு கோவில் நிலங்கள் என்ன ஆனது எனத் தெரியவில்லை. தனியாருக்கு விற்று விட்டார்களோ என சந்தேகம் ஏற்படுகிறது. இந்த விஷயத்தில், முதல்வர் உடனடியாகத் தலையிட்டு, கோவில்கள் மற்றும் அவற்றுக்குச் சொந்தமான நிலங்கள் குறித்த உண்மைத் தகவலை வெளியிட வேண்டும். கோவில் நிலங்களை ஒருபுறம் ஆக்கிரமிப்பு செய்து வருகின்றனர்; மறுபுறம் கோவில் சிலைகளை கடத்தி, வெளிநாடுகளுக்கு விற்பனை செய்து வருகின்றனர். இதற்கு, கோவில்களில் உரிய பாதுகாப்பு இல்லாததே காரணம்: கோவில்களில், இறைவனை தரிசிக்க கட்டணம் வசூலிக்கின்றனர்: இதில், பெருமளவு முறைகேடுகள் நடக்கின்றன.எனவே, கோவில்களில் தரிசனக் கட்டணத்தை உடனடியாக ரத்து செய்யக்கோரி, ஞாயிற்றுக்கிழமை மாநிலம் தழுவிய போராட்டத்தை நடத்த உள்ளோம். தற்போதுள்ள இந்து சமய அறநிலையத் துறையைக் கலைத்துவிட்டு, இந்து சமயத்தில் நம்பிக்கை கொண்ட ஆன்றோர், இந்து இயக்கப் பொறுப்பாளர்களைக் கொண்ட, தன்னாட்சி வாரியத்தை அரசு அமைக்க வேண்டும்.இவ்வாறு, ராமகோபாலன் கூறியள்ளார். வாசகர்களுக்கு ஓர் அன்பான வேண்டுகோள். 1.செய்திகள் குறித்த கருத்துக்களைப் பதிவு செய்யும்போது, எவருடைய மனதையும் புண்படுத்தாத வகையில், நாகரிகமான முறையில் உங்கள் கருத்துகள் இருக்க வேண்டும் என்று எதிர்பார்க்கிறோம். அன்புள்ள வாசகர்களே!, நீங்கள் கருத்துப் பதிவு செய்ய LOGIN செய்ததும், My Page என்ற பட்டனை கிளிக் செய்து. அதில் உங்கள் புகைப்படம், மெயில் முகவரி, ஊர், நாடு ஆகியவற்றைப் பதிவு செய்ய புதிய வசதி செய்யப்பட்டுள்ளது. ஏற்கனவே பதிவு செய்த புகைப்படத்தை நீக்கவும் வசதி உள்ளது. மேலும் இதுவரை நீங்கள் தெரிவித்த கருத்துக்களைத் தொகுப்பாக பார்த்துக் கொள்ளலாம். இந்த புதிய வசதியை வாசகர்கள் முழுமையாக பயன்படுத்திக் கொள்ள விரும்புகிறோம். உங்களுடைய புகைப்படத்தை மட்டுமே பதிவு செய்யவும்; வேறு எந்த புகைப்படத்தையும் பதிவு செய்ய வேண்டாம்.


கொவைட் – 19 தடுப்பில் சிறப்பாகப் பங்காற்றிய ஊராட்சிச் செயலர் தம்பதி சீன மகளிர் சம்மேளனம் கரோனா நோய்த் தடுப்பு முன்னணியில் நின்று செயலாற்றிய 660 குடும்பங்களின் பட்டியலை வெளியிட்டுள்ளது. அவர்களுள் ஊரின் கட்சிக்குழு செயலாளர்களாகப் பணிபுரியும் ஒரு தம்பதியரும் இடம்பெற்றுள்ளனர். அவர்களில் ஒருவர் ஹேநான் மாநிலத்தின் சேங்கொ எனும் ஊரின் முதன்மைச் செயலாளராகவும், மற்றவர் ச்சின்கங் ஊரின் முதன்மைச் செயலாளராகவும் பணியாற்றி வருகின்றார். இத்தம்பதியர் இருவரும் தாங்கள் பணிபுரிந்து வரும் ஊர்களில் நோய் தடுப்புப் பணியைத் தங்குதடையின்றி சிறப்பாக மேற்கொண்டதன் காரணமாக அவ்வூர்களில் கொவைட்-19 நோய்த் தொற்றே இல்லாத சூழலை உருவாக்கிச் சாதனை படைத்துள்ளனர். தற்போது, ஊர்வாசிகளின் வருமானத்தை விரைவாக அதிகரிக்கும் வகையில், வறுமை ஒழிப்பு பணியில் ஈடுபட்டு வரும் அவர்கள், தொழில் நிறுவனங்களைத் தொடர்பு கொண்டு, அவற்றின் மீட்சிக்கு உதவி செய்து, வறிய மக்கள் சொந்த ஊரிலேயே வேலை செய்வதற்கு உதவியளித்து வருகின்றனர். அதிகம் படிக்கப்பட்டவை புதிய செய்திகள் - சீன மக்கள் குடியரசு உருவாக்கப்பட்ட 70ஆவது ஆண்டு நிறைவுக்கான கொண்டாட்டம் - சீன-ஜப்பான்-தென்கொரிய வெளியுறவு அமைச்சர்களின் 9ஆவது கூட்டம் - அதிக ரசிகர்களைக் கவர்ந்துள்ள தொலைக்காட்சி செய்தி ஒளிபரப்பு - ஆப்கானிஸ்தானில் நிகழ்த்தப்பட்ட தாக்குதலுக்கு ஐ.நாவின் கண்டனம் - ஷிச்சின்பிங் நூலின் பிரெஞ்சு மொழிப் பதிப்பு வெளியீடு


இந்த அல்வாவின் பெயர் காரணம் வளைகுடா நாட்டின் தலைநகரான மஸ்கட்டில் தேங்காய்பாலில் இந்த அல்வா செய்வதால் காலபோக்கில் இது மஸ்கோத் அல்வா என அழைக்கபடுகிறது.


text: இக்கட்டுரை கூகுள் மொழிபெயர்ப்புக் கருவி மூலம் உருவாக்கப்பட்டது. இதனை உரை திருத்த உதவுங்கள். இக்கருவி மூலம் கட்டுரை உருவாக்கும் திட்டம் தற்போது நிறுத்தப்பட்டுவிட்டது. இதனைப் பயன்படுத்தி இனி உருவாக்கப்படும் புதுக்கட்டுரைகளும் உள்ளடக்கங்களும் உடனடியாக நீக்கப்படும் அவருடைய சகோதரர்களும் புகழ்பெற்ற நடிகர்களாவார்கள்: ரந்திர் கபூர் மற்றும் ராஜீவ் கபூர். இவர் நடிகர் ரன்பீர் கபூரின் தந்தையாவார். இன்றைய நடிகைகளான கரீஷ்மா கபூர் மற்றும் கரீனா கபூர் ஆகியோரின் தந்தையின் சகோதரராவார் ரிஷி. அவர் பஞ்சாப்இந்து காத்ரி சமூகத்தைச் சார்ந்தவர். ரிஷி கபூர் முதல் முறையாக தன்னுடைய தந்தையின் 1970 ஆம் ஆண்டுத் திரைப்படமான மேரா நாம் ஜோக்கர் (என் பெயர் ஜோக்கர்), என்ற படத்தில் தன்னுடைய தந்தை சிறுவனாக வரும் கதாபாத்திரத்தில் தோன்றினார். ரிஷி கபூருக்கு முதல் கதாநாயகன் பாத்திரம் டிம்பிள் கபாடியாவுடன் 1973 ஆம் ஆண்டின் பிரபலத் திரைப்படமான பாபியில் துவங்கியது, இது இளைஞர்களிடம் உடனடி பிரபலத்தை ஏற்படுத்தியது. அதுமுதற்கொண்டு அவர் நூற்றுக்கணக்கான திரைப்படங்களில் தோன்றியுள்ளார். தாமதமாக வெளியிடப்பட்ட கரோபார்: தி டிஸ்மிஸ் ஆஃப் லவ்வுடன் 2000 ஆம் ஆண்டு வரை இளம் நடிகைகளைக் காதலிக்கும் கதாநாயகனாக நடித்து வந்தார். ஹம் தும் (2004) மற்றும் ஃபானா (2006) திரைப்படத்துடன் அவர் துணை கதாபத்திரங்களுக்கு மாறிவிட்டார். அவர் 1998 ஆம் ஆண்டில் ஆ அப் லௌட் சலேன் என்ற திரைப்படத்தையும் இயக்கினார், இதில் ராஜேஷ் கன்னா, ஐஸ்வர்யா ராய், அக்ஷய் கன்னா, காதர் கான், பரேஷ் ராவல் மற்றும் ஜஸ்பல் பாட்டி ஆகியோர் நடித்திருந்தனர். சமீபத்தில் அவர் தோன்றியது நமஸ்தே லண்டன் மற்றும் ஒரு ஆங்கில மொழித் திரைப்படமான டோண்ட் ஸ்டாப் ட்ரீமிங் , இது அவருடைய சகோதரர் (ரிஷியின் சிற்றப்பா ஷம்மி கபூர் மகன்) ஆதித்யா ராஜ் கபூர் அவர்களால் இயக்கப்பட்டது. இவர் மிகவும் திறமைவாய்ந்த நடிகர் கமல்ஹாசனுடன் சாகர் என்ற திரைப்படத்தில் நடித்தார், இந்தத் திரைப்படம் அதிகாரபூர்வமாக ஆஸ்கருக்கு அனுப்பப்பட்டது. அவர் 'சிண்டு ஜி' என்ற திரைப்படத்தில் ரிஷி கபூராகவே நடித்துள்ளார். இந்தத் திரைப்படம் அவருடைய தந்தை ராஜ் கபூர், தாய், மனைவி மற்றும் அவருடைய முந்தைய படங்களான சாந்தினி, மேரா நாம் ஜோக்கர் மற்றும் இதரவை தொடர்பான குறிப்புகளைக் கொண்டிருக்கிறது.[1] ரிஷியுடன் பல வெற்றிப் படங்களில் நடித்த நீத்து சிங் உடன் ஏப்ரல் 13, 1979 அன்று நிச்சயம் செய்யப்பட்டு, 1980 ஆம் ஆண்டில் அவரைத் திருமணம் செய்துகொண்டார். திருமணத்திற்குப் பின்னர் நீத்து சிங் நடிப்பதை நிறுத்தி விட்டார். இவர்களுக்கு இரு பிள்ளைகள் இருக்கிறார்கள்: ரன்பிர் கபூர், இவரும் ஒரு நடிகர் மற்றும் ரிதிமா கபூர். இவர்களில் ரன்பீர் கபூர் தற்போது கதாநாயகனாகி விட்டார். சாவரியான் என்ற படத்தில் துவங்கிய இவரது திரை வாழ்க்கை அஜப் பிரேம் கி கஜப் கஹானி போன்ற படங்களின் வழி தொடர்கிறது. தற்போதுள்ள முன்னணி இளம் நாயகர்களில் ஒருவராக ரன்பீர் திகழ்கிறார்.


சென்னை: தமிழகம் முழுவதும் குழு அமைத்து ஸ்கேன் சென்டர்கள் கண்காணிக்கப்பட்டு வருவதாகவும், கருவில் உள்ள சிசுவின் பாலினத்தை கண்டறிந்து கூறினால்...


Mohamed Razmi’s Dreams :வான் குளக்கரையோரம் எப்படி அமையும்..? ஒரு வேட்பாளரின் இனிமையான கனவு – PuttalamToday Mohamed Razmi’s Dreams :வான் குளக்கரையோரம் எப்படி அமையும்..? ஒரு வேட்பாளரின் இனிமையான கனவு குடும்பத்துடன் எமது நேரங்களை மிக ரம்மியமான சூழலில் அமைத்துக்கொள்ள. சிறுவர் பூங்கா, வாசிகசாலை மற்றும் திறந்த மேடை. ஸ்ரீ லங்கா முஸ்லிம் காங்கிரஸ் 4ஆம் வட்டார வேட்பாளராகிய எமது எதிர்கால திட்டங்களில் ஒன்றான. குளக்கரை சிறுவர் பூங்கா (Spill Children Family Park) ஒன்றை அமைத்தல். வான் சந்தியில் இருந்து ஹஸனாத் பள்ளி நோக்கி செல்லும் பாதையில் நிசார் மௌலவி வீட்டின் முன்னால் பிரதான பாதைக்கும் குலத்துக்கும் இடைப்பட்ட பகுதியில் சிறுவர் பூங்காவும், வாசிகசாலையும் அதனோடு இணைந்த வகையில் திறந்த மேடை ஒன்றையும் அமைத்தல். எமது இந்த திட்டத்தை செயலுருவில் செய்து தருவதாக இன்ஷா அல்லாஹ் எமது எதிர்கால நகரபிதா K, A. Baiz அவர்கள் அனுமதித்ததை அடுத்து உங்களுக்கு நாங்கள் இதனை சமர்ப்பிக்கின்றோம்.


text: புதிய நிதியாண்டின் முதல் நாள், போன வருடத்தின் இழப்புகளை ஈடுகட்டி புதிய லாபங்களை பெற்றுத்தரும் வருடமாய் அமைய வேண்டி என் வாழ்த்துகளை பகிர்ந்து கொள்கிறேன். கடந்த மூன்று மாதங்களாய் தொடர்ந்து வலியுறுத்திவரும் சந்தையின் பலவீனம் நேற்று மீண்டும் உறுதிசெய்யப்பட்டிருக்கிறது. ஒவ்வொரு சிறிய உயரத்திற்கு பின்னர் பெரிய சரிவு வருவது தொடர்கதையாகிவிட்டது. கடந்த மாதத்தில் மட்டும் ஐந்து பெரிய சரிவுகளை சந்தித்திருக்கிறது. இத்தனை வலுவான அடிக்கு பின்னரும் நமது சந்தைகள் பிழைத்திருப்ப்து வலுவான நமது அடிப்படைகளினால்தால் என்பதை புரிந்து கொள்ளுங்கள். வெள்ளியன்றைய சந்தையின் கடைசி நேர நிகழ்வுகள் ஆப்பரேட்டர்களின் நாடகமே என்பதை நேற்றைய சந்தைகள் உணர்த்தியிருக்கும். சந்தையின் போக்கில் இவர்களின் விளையாட்டை அனுமானிக்க தெரிந்தாலே நாம் பாதி தேறிவிட்டதாய் கொள்ளலாம். உங்களுக்கு திறமையிருந்தால் அவர்களின் விளையாட்டில் நீங்களும் இனைந்து ஆதாயம் பெறலாம். நேற்றைய பதிவில் குறிப்பிட்டதைப் போல அடுத்த இரு தினங்களுக்கு பின்னரே சந்தையின் போக்கினை தீர்மானிக்க இயலும். தறபோதைய நிலையில் தேசிய நிஃப்டியில் 4654 மற்றும் 4791 என்கிற இரண்டு நிலைகளில் கவனமாய் இருங்கள். இதில் ஏதாவது ஒரு நிலையை சந்தை மீறும் போதுதான் சந்தையின் திசையினை தீர்மாணிக்க இயலும். தொடர்ந்து உயர்ந்துவரும் பணவீக்கத்தினை கட்டுக்குள் கொண்டுவரும் முயற்சியாக மத்திய அரசு உடனடியாக சில நடவடிக்கைகளை எடுக்குமென எதிர்பார்க்கப்படுகிறது. உணவு மற்றும் ஸ்டீல் பொருட்களின் மீதான இறக்குமதி வரியினை குறைப்பு, REPO RATE ல் மாறுதல் போன்றவைகளுக்கான வாய்ப்புகள் உள்ளன. மேலும் விவரங்கள் இங்கே தொடர்ச்சியான மூன்று நாள் சரிவிற்கு பின்னர் நேற்று அமெரிக்க சந்தைகள் Flat with positive signals ஆக முடிவடைந்திருக்கின்றன. தற்போது துவங்கியிருக்கும் ஆசிய சந்தைகளும் இதே போக்கினை கொண்டிருக்கின்றன. பொதுவில் இன்றைய நமது சந்தைகள் நேற்றைய இழப்பினை ஓரளவிற்கு ஈடுசெய்யுமென எதிர்பார்க்கலாம். இன்றைய சந்தையில்... தேசிய நிஃப்டி 4615 – 4830 க்குள் ஊடாடுமென எதிர்பார்க்கலாம். மும்பை சென்செக்ஸ் 15400-15900 க்குள் ஊடாடுமென எதிர்பார்க்கலாம்.


text: நாட்டில் எதற்கெடுத்தாலும் லஞ்சம் ஊழல் என்று பொருமிக்கொள்ளும் நாம் மட்டும் என்ன ஓட்டுக்கு பணம் வாங்குவது நியாயமா ? ஒரு நாளில் நமது ஜனநாயக கடமையை சில நூறுக்கு விற்று விட்டால் , ஆளும் அரசியல்வாதிகளை கேள்வி கேட்கும் உரிமை நமக்கு இல்லை என்பதை மறக்காமல் நாம் நினைக்க வேண்டும். நமக்கு பணம் கொடுத்த அரசியல்வாதிகள் ஆதாயம் பெறுவதற்கு அரசு கஜானாவை சுரண்ட உரிமை கிடைத்தது போல் ஆகி விடாதா ? மேலும் வேலை நியமனத்தின்போதும், அலுவலக ரீதியான பணியின்போதும் அரசு ஊழியர்களும் தங்களுக்கு கல்லா கட்டுங்கள் என்று கேட்கும் போது நாம் மனதார எதிர்க்க முடியுமா ? ஓட்டுக்கு பணம் கொடுத்து அரசியல் தொழில் நடத்தும் போது அவர்கள் லாபம் எதிர்பார்க்காமல் இருப்பார்களா ? ஆதலால் நமது விலை மதிப்புமிக்க ஒட்டுக்களை பொன்னாக மதித்து நாட்டை காக்கும் கண்ணாக மதித்து உரியவருக்கு முத்திரை இடுங்கள்.


யாத்திரீகர்கள் மீதான தாக்குதல் வன்மையாகக் கண்டிக்கப்பட வேண்டியது: புத்திரசிஹாமணி [ வியாழக்கிழமை, 06 செப்ரெம்பர் 2012, 02:23.09 AM GMT ] இலங்கை யாத்திரீகர்கள் மீது இந்தியாவில் நடத்தப்பட்ட தாக்குதல் வன்மையாகக் கண்டிக்கப்பட வேண்டியது என முன்னாள் பிரதி நீதி அமைச்சர் வீ. புத்திரசிஹாமணி தெரிவித்துள்ளார். இலங்கையில் சிங்கள, தமிழ் மக்கள் ஒற்றுமையுடன் வாழ்ந்து வருகின்ற நிலையில் இவ்வாறான தாக்குதல் மேற்கொள்ளப்பட்டுள்ளது. 1983ம் ஆண்டு தமிழ் மக்கள் நெருக்கடிகளை எதிர்நோக்கிய காலத்தில் சிங்கள சகோதரர்களே எம்மைப் பாதுகாத்தனர். அந்த தருணத்தில் எம்மை தமிழகத்தைச் சேர்ந்த எவரும் பாதுகாக்கவில்லை. எந்தவொரு ஒத்துழைப்பும் கிடைக்கவில்லை. இந்திய வம்சாவளித் தமிழர்கள் செறிந்து வாழும் மலையகப் பகுதிகளில் சிங்கள மக்களே பாதுகாப்பை வழங்கினர். சில இந்திய அரசியல்வாதிகளின் பிழையான வழிகாட்டல்களினால் இவ்வாறான சம்பவங்கள் இடம்பெறுகின்றன. எதிர்காலத்தில் இவ்வாறான சம்பவங்கள் இடம்பெறுவதனை தடுக்க நடவடிக்கை எடுக்கப்பட வேண்டுமென புத்திரசிஹாமணி கோரியுள்ளார். தேங்காய் உடலுக்கு மட்டும் ஆரோக்கியத்தை தரவில்லை, சருமத்திற்கும் பல நன்மைகளை தருகிறது.அதுமட்டுமல்லாமல் இந்த தேங்காயிலிருந்து தேங்காய் எண்ணெய் ஆகவும், அதற்கு முன் உடல் ஆரோக்கியத்திற்கு இளநீராகவும் மற்றும் இதன் ஓடு வீட்டில் சமைப்பதற்கு தேவையான நெருப்பை மூட்ட என்றெல்லாம் உதவுகிறது. தேர்தலையொட்டி சப்பிரகமுவ, வடமத்தி, கிழக்கு மாகாண பாடசாலைகளை மூட நடவடிக்கை வியாழக்கிழமை, 06 செப்டம்பர் 2012 09:37 0 COMMENTS மாகாணசபைத் தேர்தல்களை முன்னிட்டு சப்பிரகமுவ, வடமத்தி, கிழக்கு மாகாணங்களிலுள்ள பாடசாலைகள் அனைத்தும் நாளை வெள்ளிக்கிழமை மூடப்படவுள்ளதாக தேர்தல்கள் திணைக்களம் அறிவித்துள்ளது. நாளை மறுதினம் சப்பிரகமுவ, வடமத்தி, கிழக்கு மாகாணங்களில் மாகாணசபைத் தேர்தல்கள் நடைபெறவுள்ளமை குறிப்பிடத்தக்கது.


text: ஜெர்மனி விமான நிலையத்தி Facebook Twitter Make this my homepage Users Online: 29017 ஜெர்மனி விமான நிலையத்தில் இந்தியப் பெண்ணுக்கு அவமரியாதை: அறிக்கை கோரினார் சுஷ்மா ஜெர்மனியின் பிராங்க்பர்ட் விமான நிலையத்தில் பாதுகாப்பு சோதனையின்போது இந்தியப் பெண் ஒருவரை ஆடைகளை களையச் செய்யுமாறு வற்புறுத்தி அவமானப்படுத்தியதாக எழுந்த புகார் குறித்து வெளியுறவு அமைச்சர் சுஷ்மா ஸ்வராஜ் அறிக்கை கோரியுள்ளார். ஜெர்மனியில் உள்ள இந்திய தூதரக அதிகார் ரவீஷ் குமாருக்கு அனுப்பியுள்ள ட்வீட்டில், பிராங்க்பர்ட் சம்பவம் தொடர்பாக வெளியான செய்தியை இணைத்து இது தொடர்பாக விளக்கம் அளிக்குமாறு கோரியுள்ளார். ஸ்ருதி பஸப்பா, பெங்களூருவில் இருந்து ஐஸ்லாந்து நாட்டுக்கு தனது கணவர் மற்றும் 4 வயது மகளுடன் சென்றிருக்கிறார். ஜெர்மனியின் பிராங்க்பர்ட் விமான நிலையத்தில் வழக்கமான பாதுகாப்பு பரிசோதனைகளின்போது அவருக்கு ஃபுல் பாடி ஸ்கேன் என அழைக்கப்படும் முழு உடல் ஸ்கேன் பரிசோதனை நடத்தப்பட்டிருக்கிறது. அதன்பின்னர், சந்தேகம் இருப்பதாகக் கூறி ஸ்ருதியை தனியாக ஒரு அறைக்கு அழைத்துச் சென்ற விமான நிலைய பாதுகாப்பு ஊழியர்கள் அவரை ஆடைகளை களையுமாறு வற்புறுத்தியுள்ளனர். முழு உடல் ஸ்கேன் பரிசோதனையில் சந்தேகத்துக்கு இடமாக ஏதுமில்லையே என ஸ்ருதி கூறியும் அவர்கள் அதை ஏற்றுக்கொள்ளவில்லை. ஆடைகளை களைந்து சோதனை நடத்த வேண்டும் என மீண்டும் மீண்டும் வலியுறுத்தினர். அப்போது, ஸ்ருதி நீங்கள் வேண்டுமானாலும் என் உடலில் ஏதாவது மறைத்து வைத்திருக்கேனா எனத் தடவிப் பார்த்து தேடிக் கொள்ளுங்கள் எனக் கூறியிருக்கிறார். ஆனால், அவர்கள் ஏற்கவில்லை. எனக்கு வயிற்றுப்பகுதியில் ஒரு அறுவை சிகிச்சை செய்யப்பட்டிருக்கிறது. அதனால் உங்களுக்கு ஏதாவது சந்தேகம் என்றால் அதற்கான மருத்துவச் சான்றிதழை தருவதாகவும் கூறியிருக்கிறார். அதையும் அவர்கள் ஏற்கவில்லை. இந்த வாக்குவாதங்கள் அத்தனையும் அவரது 4 வயது மகள் கண் முன்னாலேயே நடந்துள்ளது. பாதுகாவலர்கள் மிகவும் கெடுபிடி காட்டவே, ஸ்ருதி தனது கணவரை அழைத்துவருமாறு கூறியிருக்கிறார். அவரது கணவர் ஐஸ்லாந்து நாட்டைச் சேர்ந்தவர். அவரைப் பார்த்தவுடன் பாதுகாப்பு அதிகாரிகள் சற்று கெடுபிடிகளை தளர்த்தியுள்ளனர். இவை அனைத்தையும் தனது ஃபேஸ்புக் பக்கத்தில் பதிவு செய்துள்ள ஸ்ருதி பஸவப்பா, "என்னிடம் அவ்வளவு கெடுபிடி காட்டிவிட்டு, எனது கணவர் ஐஸ்லாந்து நாட்டைச் சேர்ந்தவர் என்பது தெரிந்ததுமே ஆடைகளை களையச் சொல்லாமல் உடலில் தடவிப் பார்த்து சோதனையை முடித்துக் கொண்டனர். இது இனவெறி ரீதியான தாக்குதலே" எனக் குறிப்பிட்டிருந்தார். இந்த பதிவு தொடர்பாக வெளியான செய்திகளை சுட்டிக் காட்டிய சுஷ்மா விரிவான விளக்கமளிக்குமாறு ஜெர்மனிக்கான இந்திய தூதரக அதிகாரிக்கு உத்தரவிட்டுள்ளார்.


பேஷ்வா - தமிழ் விக்கிப்பீடியா


source: wikipedia

text: ஜாம்செட்ஜி நுசர்வாஞ்சி டாட்டா (Jamshedji Nusserwanji Tata) (மார்ச் 3, 1839 - மே 19, 1904) இந்தியாவின் நவீன தொழில்துறையின் முன்னோடிகளுள் ஒருவராவார். இவர் இந்திய தொழில்துறையின் தந்தை என்று அறியப்படுகிறார். இவர் பாரிஸ் நகரத்திலேயே நீண்ட காலம் வசித்தார். இவர் இந்தியாவின் குஜராத் மாநிலத்திலுள்ள நவ்சாரி என்னுமிடத்தில் பிறந்தார். எஃகு உற்பத்திக்குப் பெயர்பெற்ற ஜாம்ஷெட்பூர் நகரத்திற்கு இவருடைய நினைவாகவே இவரது பெயர் சூட்டப்பட்டது. உலகின் பெரும் நன்கொடையாளர்கள் பட்டியலில் ஜாம்சேட் ஜி டாடா முதலிடம் பெற்றுள்ளார். இளமைக் காலம் ஜம்சேத்ஜீ நசர்வான்ஜி டாட்டா 1839ஆம் வருடம் மார்ச் மாதம் 3-ஆம் தேதி தெற்கு குஜராதில் உள்ள நவ்சாரி என்ற சிறு நகரத்தில் வாழ்ந்த நசர்வான்ஜி டாடா மற்றும் அவர் மனைவி ஜீவன்பாய் டாடாவிற்கு மகனாகப் பிறந்தார். பார்சி சரத்துஸ்திர புரோகிதர்கள் குடும்பத்தில் டாடாதான் முதல் வணிகராகத் திகழ்ந்தார். குடும்பத்தின் குலத்தொழிலான புரோகிதத்தை நசர்வான்ஜி தேர்ந்தெடுத்திருந்தால் வழக்கமான ஒன்றாக இருந்திருக்கும். ஆனால் துணிவுமிக்க இளைஞனான டாடா பாரம்பரியத்தைத் தகர்த்து தன் குடும்பத்திலேயே வணிகத்தில் நுழைந்த முதல் மனிதனாகத் திகழ்ந்தார். அவர் தன் வியாபாரத்தை அன்றைய பம்பாயாக இருந்த இன்றைய மும்பையில் ஆரம்பித்தார். தனது 14-வது வயதில் தன் தந்தையுடன் மும்பைக்கு வந்த ஜம்சேத்ஜீ டாடா எல்பின்ஸ்டோன் கல்லுாரியில் இன்றைய இளங்கலைப் பட்டத்திற்கு இணையான 'க்ரீன் ஸ்காலர்' -ஆக படிப்பை முடித்தார். அவர் மாணவனாக இருக்கும்போதே ஹிராபாய் தாபு என்ற பெண்ணை மணந்தார். 1858-ல் கல்லுாரியிலிருந்து பட்டம் பெற்ற அவர் தனது தந்தை வேலை செய்த வணிக நிறுவனத்தில் தன்னை இணைத்துக்கொண்டார். அச்சமயம் 1857 -ன் இந்திய புரட்சிக்காரர்களாக கருதப்பட்டு பிரிட்டிசு அரசாங்கத்தால் அடக்கப்பட்ட கொந்தளிப்பான காலகட்டமாக இருந்தது. இறப்பு 1900-ஆம் ஆண்டு வியாபார விஷயமாக ஜெர்மனிக்குச் சென்றபோது, டாடா நோய்வாய்ப்பட்டார். ஆபத்தான நிலையிலிருந்த அவர் நெளகீமில் 19 மே 1904 ல் காலமானார். இங்கிலாந்தின் வோகிங், புரூக்வுட் மயானத்திலுள்ள, பார்சியினருக்கான இடுகாட்டில் புதைக்கப்பட்டார். மேற்கோள்கள் டாட்டா குழுமம் இந்தியத் தொழிலதிபர்கள் 1839 பிறப்புகள் 1904 இறப்புகள் 1880களில் இந்தியா 20 ஆம் நூற்றாண்டு இந்தியத் தொழிலதிபர்கள்


கிருபாநிதி அரிகிருஷ்ணன்: அடையாளமாதல் - 208 * தனி ஆளுமையை களையும் கரங்கள் * பதிவு : 208 / 287 / தேதி :- 08 அக்டோபர் 2017 * தனி ஆளுமையை களையும் கரங்கள் * “தனியாளுமைகள் - 34 ” இளைஞர் அமைப்பின் கருதுகோள்-12 வல்சராஜ் உங்களிடம் ஏதாவது பேசினாரா? என கேட்டார் . ஊருக்கெல்லாம் ஒரு ஜாதகமென்றால் எனக்கென ஒன்று தனியாக இருக்கும் . வாய்ப்புகளைப்போல, பாதைகளைப்போல , உபத்திரவங்களும் தனியானவைகள்தான். நான் அவரை கூர்ந்தபடி , “நீங்கள்தான் அவரை என்னிடம் பேசச்சொன்னதா?” என்றேன் . அவர் “ஐயையோ இந்த விளையாட்டிற்கு நான் வரவில்லை” என விலகியவர் “நான் அப்படி சொல்வேன் என் நீங்கள் நினைக்கிறீர்களா “ என்றார். சூர்யநாராயணன் என்னிடம், வல்சராஜ் காலையில் கூப்பிட்டிருந்தாரா ? என்றார் . காலையில் என்னிடம் அவர் கேட்டதையும் நான் பதிலளித்ததையும் சொன்னேன் . முகத்தில் எந்த உணர்வுமின்றி அமைதியாய் இருந்தார் . நான் மெல்ல காலையில் இருந்த அதே மனநிலைக்கு சென்றுகொண்டிருந்தேன் . “வல்சராஜிக்கு உங்கள் மனநிலை புரியும் , நீங்கள் அவரிடம் ஒன்றும் சொல்லாததுதான் சரி என நினைக்கிறேன்” என்றார். சூர்யநாராயணனிடம் உள்ள பழக்கம், எந்த அரசியல் விளையாட்டினுள்ளும் அவர் நுழைவதில்லை . அனைத்திற்கும் வெளியே அவர் ஒரு மௌன சாட்சி மட்டுமே . ஆனால் அவரிடமுள்ள சிக்கல் நாம் எங்காவது முட்டி நின்று திண்டாடி மீண்டு வரும்போது, நாம் மீள வேண்டிய வழி இதுவல்ல ,இது என பிறிதொன்றை சுட்டுவார் . இதை முதலில் சொல்லியிருக்கலாமே? என்றால் , நீங்கள் என்னிடம் கேட்கவில்லையே என்பார் . நான் எப்போதும் அவரிடம் அறிவுரை கேட்பதில்லை . அரசியாலில் யாரையாவது கேட்டு நடக்கவேண்டுமென்றால் அவன் அமர்ந்திருக்கும் இடம் தாண்டி நகரவே இயலாது. சூர்யநாராயணன் என்னிடம் அவர் அறையின் பேக்ஸ் தொடர்பு சாதனத்திடம் அருகில் யாரையும் அனுமதிக்க வேண்டாம் என்றும் , தில்லியிலிருந்து முக்கிய தகவல் வரலாம் என தலைவர் தன்னிடம் சொல்லியிருப்பதை கூறினார் , நான் அவரிடம் “நீங்கள் அறையை பூட்டிக் கிளம்புங்கள் , எனக்கு இதில் ஆர்வமில்லை” என்றேன் . ஒரு புது தகவல் வரலாம் என்று சொன்னார் . எதையும் கேளாது நான் கிளம்பி செல்வதை திகைப்புடன் பார்த்தார் . என்னை முன்னிறுத்தி தற்போது எனக்கு திட்டமேதுமில்லை என்பதால் . நான் அடுத்து ஆற்றவேண்டியதை என் ஊழ் எடுத்து கொடுக்கட்டும் என நினைத்தபடி வீடு வந்து சேர்ந்தேன் . காலை 5:45 மணி அலைபேசி அழைப்பு . அது வல்சராஜ் என் யூகித்திருந்தேன் . அது அடித்துக்கொண்டிருக்கட்டும் என விட்டேன் . இவர்களின் விளையாட்டு என்னை எரிச்சலுற செய்தது அலைபேசி சிறிது நேரம் அடித்து ஓய்ந்துபோனது . நான் தேவையற்று பிகு பண்ணுகிறேனோ என்கிற எண்ணம் எழுந்ததும் . நான் அவரை தொடர்பு கொள்வதற்குள் எழுந்தேன் , மறுபடி அழைத்தார் . நான் எடுத்தேன் . நேரடியாக “வாழ்த்துக்கள்” என்றார். எனக்கு சிறிது பதட்டமெழுந்தது . வெளிக்காட்டாது “எதற்கு” என்றேன் . “நீங்கள் மூத்த பொதுச்செயலாளராக நியமிக்கப்பட்டிருக்கிறீர்கள்” என்றார் . முதலில் கொஞ்சம் திகைத்தேன் . எனக்கான இடமென எனக்கு சரியாக கிடைக்கும் என உள் மனதின் ஆழத்தில் எங்கோ அறிந்திருந்தேன். ஆனால் இதை இப்படி எதிர்பார்க்கவில்லை. “நீங்கள் தானே பரித்துரைத்தீர்கள் . உங்களுக்கு எனது நன்றி” , என்னால் ஆற்றக்கூடியதை செய்வேன்” என்றேன் . சிறிது நேர அமைதிக்கு பிறகு , இந்த இடத்திற்கு தலைவர் வேறு ஒருவரை சொல்லியிருந்தார் . நான்தான் அவரிடம் சொல்லாது கடைசி நேரத்தில் இந்த மாற்றம் செய்தேன் என்றார் வல்சராஜ் , நான் எந்த உணர்வையும் வெளிப்படுத்தாதிருந்தேன் . “என்ன நான் சொல்வதை நம்பமுடியவில்லையா ?” என்றார் . “அரசியலில் அவரவர்க்கு ஒவ்வொரு கணக்கிருப்பதை நான் புரிந்து கொள்ள முயற்சிக்கிறேன்” . “எதன் அடிப்படையிலும் யார் மீதும் கசப்படைவதை நான் விரும்பவில்லை” , “குறிப்பாக பதவி விஷயத்தில் அது தேவையற்றது என நினைக்கிறேன் . ஆனால் நீங்கள் சொன்னது உண்மை என்பதை அறிந்திருக்கிறேன் . அதனால் தான் என்னளவில் நான் என்ன செய்யமுடியுமோ அதை செய்கிறேன் என முன்பே சொல்லோவிட்டேன்” என்றேன் . தான் மறுநாள் காலை புதுவைக்கு வந்து நிர்வாகிகள் பட்டியலை வெளியிட்டு பின்னர் மாஹே செல்லவிருப்பதை சொன்னார் . நான் பிறிதொரு முறை என் நன்றியை தெரிவித்தேன். வழமை போல மறுநாள் காலை 6:00 மணிக்கு அலைபேசியில் என்னை வல்சராஜ் அழைத்தார் , தான் புதுவைக்கு வந்துவிட்டதையும் . காலை தலைவர் வீட்டில் இளைஞர் காங்கிரஸ் நிர்வாகிகளின் பட்டியல் வெளியிட இருப்பதை சொன்னார் , நான் தலைவரை சந்திக்கும் முன்னராக தன்னை அவரது அறையிலிருந்து அழைத்துப்போக சொன்னார் . இருவரும் அவரது அறையிலிருந்து தலைவர் வீட்டை அடைந்த போது அங்கு எங்களை எதிர்நோக்கி பெரிய கூட்டம் கூடிருந்தது . எல்லோருக்கும் தகவல் போயிருக்கிறது . இப்போது அனைவரின் மத்தில் நாங்கள் இருவரும் எனது காரில் வந்திருங்குவதை பாக்கப்போகிறார்கள் . நான் வல்சராஜிடம் என்னோமோ செய்து இந்த பதவியை அடைந்ததாக அனைவரையும் குமையச்செய்யும் . வல்சராஜ் தான் எப்போதும் அனைத்திலிருந்து விலகி நிற்கும் அரசியல் நிலையிலேயே தான் என்றும் நிற்பதாக இப்போதும் சொல்லாமல் சொல்லியதாகிறது . இதை நான் வலராஜ் அறையிலிருந்து கிளம்பும்போது அறியாது போனாலும் . இங்கு வந்து சேர்ந்த அந்த நொடியில் அந்த புரிதலை அடைந்தேன் . இப்படி எல்லாவற்றிலும் கணக்கோடு செயல்படுபவர்களை பார்த்து நான் பரிதாபப்படுவதுண்டு . மனிதன் தன் விழைவுப்படியெல்லாம் நடந்து கொள்ளும் சுதந்திரன் அல்லன் , இப்புடவி பெருநெறியிக்கு கட்டுப்பட்டவன் . அதை எல்லோரும் உணரும் ஒரு காலம் வந்தே தீரும் அப்போது நரகமென்ற ஒன்று எங்கோ தனித்து இருப்பதில்லை வாழும் இந்த உலகில் நமக்கு அருகிலேயே இருப்பதை உணர்ந்துக்கொள்வார்கள் . நான் யாருடனும் பேசாது தலைவரை பார்த்து வணங்கி அவர் முன்பு போடப்பட்டிடுந்த நாற்காலியில் அமராது என் எதா ஸ்தானமான அவர் வீட்டின் பின்கட்டுக்கு சென்றுவிட்டேன் . வழமை போல என்னை பார்த்ததும் ரவி டீ தந்தார் . பிறகு வாழ்த்து சொன்னார் . எனக்கு அது ஆச்சயர்யமில்லை அவர்களுக்கு தெரியாத ரகசியமென்று ஒன்றில்லை . நான் அமைதியாக அதை ஏற்றுக்கொண்டேன் . ஏனோ மிகவும் வெறுமையாக உணர்ந்தேன் . தலைவர் யாரை சிபாரிசு செய்தாரோ அவரை நான் அறிவேன். அவர் அமரவேண்டிய பதவியிது . சபாபதி இன்னும் அந்த பழைய வஞ்சத்தை சுமந்தலைகிறார் . அப்படி செய்வதுதான் அரசியலென நினைகிறார்கள் போலும் . அது அனாவசிய பொதி அதை தள்ளினால் அவர்களுக்கான உலகம் தனக்கென தனித்து விரிவதை ஒருநாளும் அவர்கள் உணரப்போவதில்லை . எது எப்படி இருந்தாலும் இந்த பதவி பலரின் கண்களுக்கு எனது தகுதியற்று இனாமாக பெற்றதாக இருகப்போகிறது. தலைவரும் வல்சராஜூம் தங்களின் கைகளால் என்னை தாங்குவதாலேயே நான் இந்த உயரங்களை எட்டுகிறேன் என அவர்கள் நினைப்பதை போல என்னை அவமானமானமடையச் செய்வது பிறிதொன்றில்லை . அது என் ஆற்றலை கொச்சைப்படுத்துவது . அது எப்போதும் எனக்கான பாதையை மலினப்படுத்துவது . என்னை எப்போதும் சோர்வடைய செய்வது . - அக்டோபர் 08, 2017


வெட்கம் கெட்ட திமுக.. அனைத்தையும் செய்து விட்டு இன்று கூக்குரலிடுகிறது- எச் ராஜா கடும் விமர்சனம் | H. Raja condemns DMK for supporting Mamata Banerjee - Tamil Oneindia வெட்கம் கெட்ட திமுக.. அனைத்தையும் செய்து விட்டு இன்று கூக்குரலிடுகிறது- எச் ராஜா கடும் விமர்சனம் | Published: Monday, February 4, 2019, 8:26 [IST] திமுகவை கடுமையாக விமர்சித்த எச்.ராஜா கொல்கத்தா: மேற்கு வங்கத்தில் சிபிஐ அமைப்புக்கு எதிராக போராடும் மம்தா பானர்ஜிக்கு திமுக ஆதரவு தெரிவிள்ளதற்கு பாஜகவின் தேசிய செயலாளர் எச் ராஜா கடுமையாக விமர்சனம் செய்துள்ளார். மத்திய அரசை கண்டித்து மேற்கு வங்க முதல்வர் மம்தா பானர்ஜி தலைமையில் 2-ஆவது நாளாக தர்னா போராட்டம் நீடித்து வருகிறது. இந்த நிலை குறித்து தலைமை செயலாளர் மற்றும் மாநில டிஜிபியிடம் ஆளுநர் கே என் திரிபாதி கேட்டறிந்தார். இந்நிலையில் அரசியலமைப்பை காக்க போராடும் மம்தா பானர்ஜியுடன் துணை நிற்போம் என திமுக தலைவர் ஸ்டாலின், திமுக எம்பி கனிமொழி, ஆந்திர முதல்வர் சந்திரபாபு நாயுடு உள்ளிட்டோர் மம்தா பானர்ஜிக்கு ஆதரவாக கருத்து தெரிவித்துள்ளனர். மோடிஜி முதல்வராக இருந்த போது சிபிஐ அவரை 9 மணி நேரம் விசாரித்தது அவர் முழு ஒத்துழைப்பு தந்தார். அன்றைய குஜராத் உள்துறை அமைச்சர் அமித்ஷாஜியை பொய் வழக்கில் கைது செய்தது திமுக, காங்கிரஸ் ஐமுகூ அரசு. அன்று இவை அனைத்தையும் செய்த திமுக இன்று கூக்குரலிடுகிறது. வெட்கம் கெட்ட திமுக. — H Raja (@HRajaBJP) February 4, 2019 இதை கண்டித்து எச் ராஜா டுவிட்டரில் கருத்து தெரிவித்துள்ளார். இதுகுறித்து அவர் வெளியிட்ட டுவீட்டில் கூறுகையில் மோடிஜி முதல்வராக இருந்த போது சிபிஐ அவரை 9 மணி நேரம் விசாரித்தது அவர் முழு ஒத்துழைப்பு தந்தார். அன்றைய குஜராத் உள்துறை அமைச்சர் அமித்ஷாஜியை பொய் வழக்கில் கைது செய்தது திமுக, காங்கிரஸ் ஐமுகூ அரசு. அன்று இவை அனைத்தையும் செய்த திமுக இன்று கூக்குரலிடுகிறது. வெட்கம் கெட்ட திமுக என கடுமையாக விமர்சனம் செய்துள்ளார் எச் ராஜா. கொல்கத்தா ஷாப்பிங் மாலில் பயங்கர தீ விபத்து.. சிக்கிய மக்கள்.. காப்பாற்ற தீயணைப்பு வீரர்கள் தீவிரம் kolkata h raja cbi கொல்கத்தா எச் ராஜா சிபிஐ BJP National Secretary H.Raja condemns for supporting Mamata Banerjee for her protest against CBI. Story first published: Monday, February 4, 2019, 8:26 [IST]


text: அடிப்படைச் சான்றுகள் முதல்நிலை தகவல் வளம் அல்லது அடிப்படைச் சான்றுகள் (primary sources) முதன்மைச் சான்றுகளாகக் கொள்ளப்படுகின்றன. இதனைச் சமகாலச் சான்று எனலாம். வரலாறு எழுதுவோர் முதன்மையான சான்றுகளின் அடிப்படையிலேயே எழுதுகின்றனர். முதன்மையான சான்று என்பது வரலாறு எழுதப்படும் காலத்திய சான்று. தொல்பொருள், கல்வெட்டு, நாணயம், இலக்கியம், சமகாலத்தவர் குறிப்பு போன்றவை இந்த முதன்மையான சான்றுகளாகக் கொள்ளப்படுகின்றனர். எழுதப்படும் செய்தி பற்றி முன்பே ஆய்வாளர்கள் தந்துள்ள சான்றுகள் சார்புச் சான்றுகள் (secondary sources) எனக் கொள்ளப்படுகின்றன. இவை பிற்காலச் சான்றுகள். சங்ககால வரலாறு எழுதுவோர் சங்கப் பாடல்களிலிருந்தும் அக்காலக் கல்வெட்டு போன்றவற்றிலிருந்தும் சான்று தந்தால் அது அடிப்படைச் சான்று. தொடர்புள்ள செய்திகளை ஆய்வாளர்களின் நூல்களிலிருந்து சான்று தந்தால் அது சார்புச்சான்று. முதல்நிலைச் சான்று, பின்னிலைச் சான்று என்பன இவற்றின் விளக்கங்கள்.


3d44 மூன்றாம் இணைப்பு சற்று முன்னர் வெளியான தகவல்களின்படி ஸ்ரீலங்காவில் கொரோனா வைரஸ் தொற்றுக்குள்ளானோர் எண்ணிக்கை 189 ஆக உயர்ந்துள்ளது. அத்துடன் இறப்பு எண்ணிக்கையும் 7 ஆக அதிகரித்துள்ளது. இரண்டாம் இணைப்பு சற்று முன்னர் வெளியான தகவல்களின்படி ஸ்ரீலங்காவில் கொரோனா வைரஸ் தொற்றுக்குள்ளானோர் எண்ணிக்கை 188 ஆக உயர்ந்துள்ளது. 188 பேர் கொரோனா தொற்றுக்குள்ளான நிலையில் இதுவரையில் 42 பேர் குணமடைந்துள்ளதுடன் 6 பேர் உயிரிழந்துள்ளனர். முதலாம் இணைப்பு ஸ்ரீலங்காவில் கொரோனா தொற்றுக்குள்ளான மேலும் ஒருவர் இனங்காணப்பட்டுள்ளார். இதற்கமைய இலங்கையில் கொரோனா வைரஸ் தொற்றுக்குள்ளானவர்களின் எண்ணிக்கை 186 ஆக அதிகரித்துள்ளது. அத்துடன், 137 பேர் தொடர்ந்தும் மருத்துவமனைகளில் சிகிச்சைப் பெற்று வருகின்றனர். ஆறு பேர் இதுவரையில் உயிரிழந்துள்ளனர்.


text: பனிக் கட்டிக் குடில் அல்லது இக்லூ (Igloo) என்பது பனிக்கட்டிகளைக்கொண்டு கட்டப்படும் வீடுகளாகும். ஆர்க்டிக் பகுதிகளில் வாழ்கின்ற எஸ்கிமோவர்கள் இவ்வாறான வீடுகளைக் கட்டுகிறார்கள். இவ்வீடுகள் பார்ப்பதற்கு இது அரைக்கோள வடிவம் கொண்டதாகத் தோற்றமளிக்கிறது. என்றாலும் உண்மையில் இது பரவளையவுரு (paraboloid) வடிவம் கொண்டது. இந்த வடிவம் மிக அழுத்தத்தில் அந்த பனிகட்டிகள் ஒன்றோடொன்று இணைந்து இருப்பதற்கு உதவுகிறது. பனிக் கட்டிக் குடில் பெரும்பாலும், கனடாவின் கனடாவின் வட எல்லையில் வாழும் பழங்குடிகளான இனூயிட் மக்களோடு சம்பந்தப்படுத்தப்படுகிறது. இங்கே மழைக் காலத்தில் வேட்டையாடுபவர்களால் இந்தப் பனிக்கட்டி வீடுகள் தற்காலிக வாழும் இடங்களாகப் பயன்படுத்தப்படுகின்றன. வெட்டி அவற்றை உகந்த முறையில் அடுக்குவதற்கு இடந்தரும் வகையில், போதிய அளவு பலமுள்ளவையாக, இக்லூ கட்டப் பயன்படும் பனிக்கட்டிகள் இருக்கவேண்டியது அவசியம். காற்றினால் அடித்துவரப்பட்ட பனியே பனிக் கட்டிக் குடில் கட்டச் சிறந்ததெனக் கூறப்படுகின்றது. இது பனிக்கட்டிப் பளிங்குகளை ஒன்றுடனொன்று பிணைத்து, இறுக்கமாக்க உதவுகிறது. பனிக்கட்டிக் குற்றிகளை வெட்டியெடுக்கும்போது உண்டாகும் பள்ளம், வழமையாகப் பனிக் கட்டிக் குடில் உட்பகுதியின் கீழ் அரைவாசியாக அமைகின்றது. வாயிற் கதவைத் திறக்கும் போது காற்று உள்ளேசெல்வதையும், வெப்ப இழப்பையும் தடுப்பதற்காகப் பெரும்பாலும் வாயிலில் ஒரு குறுகிய சுரங்கப்பாதை அமைக்கப்படும். பனிக்கட்கிகள் வெப்பத்தை கடத்தாத தன்மை கொண்டிருப்பதால், மனிதர் வாழும் இக்லூக்களின் உட்பகுதி ஆச்சரியப்படத்தக்க வகையில் இதமானதாக இருக்கும். மத்திய எஸ்கிமோவர், சிறப்பாக, டேவிஸ் நீரிணையைச் சுற்றி வாழ்பவர்கள், உள்ளே வாழும் பகுதியைத் தோலால் மூடுவார்கள். இது உள்ளேயுள்ள வெப்பநிலையை 2°ச இலிருந்து 10-20°ச வரை உயர்த்தக்கூடியது. கட்டிடக்கலைரீதியில் பனிக் கட்டிக் குடில் தனித்துவமானது. தாங்கும் அமைப்பு எதுவுமின்றியே, தனித்தனிப் பனிக்கட்டிகளை தாங்களே ஒன்றையொன்று தாங்கும்படி அடுக்குவதன்மூலம் இதன் அரைக்கோளவடிவ "கவிமாடம்" ஐக் கட்டியெழுப்ப முடியும். "இக்லூ", என்பது இனுக்டிடுட் மொழியில் "வீடு" என்ற பொருள்படும். பொதுவாக மூன்று வகை பனிவீடுகள் உண்டு. அவற்றின் பரப்பளவும், நோக்கமும் வெவ்வேறானவை. மிகச் சிறிய பனிக்கட்டி வீடுகள் தற்காலிகத் தங்குதலுக்கு அதாவது ஓரிரு இரவுகள் மட்டும் தங்க இவை பயன்படுகின்றன. நடுத்தர அளவு இக்ளூக்கள் குடும்பமாக வாழ்வதற்கு ஏற்றவை. இவை ஒரே ஒரு அறை கொண்டவை. இதில் ஒன்று அல்லது இரண்டு குடும்பங்கள் தங்க முடியும். அடுத்தடுத்து பல வீடுகள் இப்படிக் கட்டப்படும். குடியிருப்பு அல்லது கிராமமாக இவை விளங்கும். அடுத்து மிகப் பெரிய பனிக்கிடில் என்பது இரண்டு பகுதிகளைக் கொண்டதாக இருக்கும். ஒன்று தற்காலிகமாகத் தங்குவதற்கும். மற்றொன்று நிரந்தரமாகத் தங்குவதற்கும். இவற்றில் ஐந்து அறைகள்கூட இருக்கும். அதிகபட்சம் இருபதுபேர்கூடத் தங்கலாம். சிலசமயம் சின்னச் சின்ன பனிக்குடில்களைச் சுரங்கப்பாதைகளின் மூலம் இணைத்துப் பல குடும்பங்கள் அங்கே தங்கப் பயன்படுத்துவது உண்டு. பின்வருவனவற்றையும் பார்க்கவும் எஸ்கிமோ கிறீன்லாந்து பனி பனிமனிதன் இக்லூலிக் பனி விடுதி மேற்கோள்கள் கட்டிடங்கள் பனி வாழிடம் வீட்டு வகைகள்


இன்போசிஸ் நிறுவனத்தில் சேர்ந்ததால் விஷால் சிக்காவிற்கு என்ன கிடைத்தது?? | Infosys's Vishal Sikka receives stock grant - Tamil Goodreturns » இன்போசிஸ் நிறுவனத்தில் சேர்ந்ததால் விஷால் சிக்காவிற்கு என்ன கிடைத்தது?? இன்போசிஸ் நிறுவனத்தில் சேர்ந்ததால் விஷால் சிக்காவிற்கு என்ன கிடைத்தது?? Updated: Monday, August 25, 2014, 11:15 [IST] மும்பை: இன்ஃபோசிஸ் நிறுவனம் மும்பை பங்குச் சந்தைக்கு கடந்த வெள்ளியன்று சமர்ப்பித்த அறிக்கையில், அதன் தலைமை செயல் அதிகாரியான விஷால் சிக்காவிற்கு சுமார் 22,794 வரையரறுக்கப்பட்ட பங்குகளை அவருடைய சம்பளத்தின் ஒரு பகுதியாக வழங்கியுள்ளதாக குறிப்பிட்டு இருந்தது. இன்றைய நிலவரப்படி இன்போசிஸ் நிறுவன பங்குகளின் மதிப்பு 3611.10 ரூபாய். இன்போசிஸ் நிறுவனத்தின் புதிய சீஇஓ ஆகஸ்டு மாதம் 1ஆம் தேதி இந்தியாவின் இரண்டாம் பெரும் தகவல் தொழில்நுட்ப நிறுவனமான இன்போசிஸ் நிறுவனத்தின் தலைமை செயல் அதிகாரியாக பொறுப்பேற்ற சிக்கா, இந்திய நிறுவனங்களிலேயே அதிகம் சம்பளம் பெறும் தலைமை அதிகாரி ஆவார். அப்படி என்ன சம்பளம் வாங்குகிறார்?? விஷால் சிக்கா வருடத்திற்கு 50.8 லட்சம் அமெரிக்க டாலர்கள் அதாவது, சுமார் 30 கோடி ரூபாய் சம்பளம் பெறுகிறார். இதில் ஒன்பது லட்சம் அமெரிக்க டாலர்கள் அடிப்படை சம்பளமாகவும், 41.8 லட்சம் டாலர்கள் நிறுவனத்தின் நிதிக் குறிக்கோள்கள் எட்டப்படும் அளவைப் பொறுத்து மாற்றுவிகித சம்பளமாளமாகவும் வழங்கப்படும். இவருக்கு சம்பளத்திற்கு மேல் 20 லட்சம் டாலர் மதிப்புள்ள பங்குகளைப் பெறவுள்ளார், தற்போது அளிக்கப்பட்டுள்ள பங்குகளும் இந்த அடிப்படையில் தரப்பட்டவையே ஆகும். "இந்த பங்குகளின் விலை ஐந்து ரூபாய். இவை அடுத்த நான்கு வருடங்களுக்கு அவர் பதவியில் நீடிப்பதை பொறுத்தும், நிறுவனம் அவருக்குத் தந்துள்ள லட்சியங்கள் எட்டப்படுவதன் அடிப்படையிலும் சம்பள ஆய்வுக் குழு அவ்வப்போது தரும் பரிந்துரைகளின் அடிப்படையிலும் அவருக்குச் சொந்தமாக இருக்கும்" என அந்த நிறுவனம் தெரிவித்துள்ளது. இன்ஃபோசிஸ் அண்மையில், 2011 ஆம் ஆண்டிற்கான வரையறுக்கப்பட்ட பங்குகள் திட்டத்தினை அமெரிக்க பங்குச் சந்தை ஆணையத்திடம் (எஸ்இசி) அறிவித்தது. அதன்படி, அந்த நிறுவனம் 28.33 லட்சம் பங்குகளை தன் பணியாளர்களுக்கு வழங்கமுடியும். பணியார்களை தக்க வைத்துக்கொள்ள இதன் மதிப்பு பதினைந்து கோடி டாலர்கள் வரை இருக்கும். எஸ்இசி -யிடம் அளிக்கப்பட்ட தகவல்களின்படி, இந்த திட்டம் முக்கிய பணியாளர்களைக் கவரவும், பணியில் நீடிக்க ஊக்கப்படுத்தவும் அவர்களை ஊக்குவிக்கவும் செய்யப்பட்டது எனத் தெரிகிறது. Read more about: infosys vishal sikka stock market stocks bse america இன்போசிஸ் விஷால் சிக்கா பங்கு சந்தை பங்குகள் அமெரிக்கா Infosys's Vishal Sikka receives stock grant Infosys informed the Bombay Stock Exchange on Friday that it had granted 22,794 restricted stock units (RSUs) to Vishal Sikka as part of his overall salary package.


text: அனைத்துலகக் காடுகள் ஆண்டு ஐக்கிய நாடுகள் அவை 2011 ஆம் ஆண்டைக் காடுகள் அனைத்துலக ஆண்டு என அறிவித்துள்ளது. தற்போது வாழும் மக்களினதும், எதிர்காலத் தலைமுறையினரினதும் நன்மைக்காக, பேண்தகு காட்டு மேலாண்மை, எல்லாவிதமான காடுகளினதும் பாதுகாத்துப் பேண்தகு வளர்ச்சியுறச் செய்தல் போன்றவை தொடர்பில் விழிப்புணர்வை ஏற்படுத்துவதே இதன் முக்கிய நோக்கம் ஆகும். பின்னணி[தொகு] உலகம் தழுவிய பேண்தகு வளர்ச்சியில் காடுகள் பிரிக்க முடியாதபடி இணைந்துள்ளன. உலக வங்கியின் மதிப்பீடுகளின்படி 1.6 பில்லியன்களுக்கு மேற்பட்ட மக்கள் தமது வாழ்க்கைக்குக் காடுகளில் தங்கியுள்ளனர். இவர்களில் 300 மில்லியன் மக்கள் காடுகளுக்குள்ளேயே வாழ்கின்றனர். காட்டு உற்பத்தித் தொழில் பொருளாதார முன்னேற்றத்துக்கும் வேலை வாய்ப்புக்களுக்குமான முக்கிய மூலங்களில் ஒன்றாக உள்ளது. உலகின் காட்டு உற்பத்திகளின் வணிகத்தின் மொத்தப் பெறுமதி 327 பில்லியன் அமெரிக்க டாலர்கள் என மதிப்பிடப்பட்டுள்ளது. காடழிப்பினால் 130,000 சதுர கிலோமீட்டர் பரப்பளவுள்ள காடுகள் ஒவ்வொரு ஆண்டும் அழிந்து போவதாக உணவு வேளாண்மை நிறுவனம் மதிப்பிடுகிறது. உலக வங்கியின் மதிப்பீடுகளின்படி, புவி சூடாதலுக்குக் காரணமாக உள்ள பசுங்குடில் வளிம வெளியேற்றத்தின் 20 வீதம் காடழிப்பினாலேயே ஏற்படுகிறது. உலகில் கானப்படும் உயிரினங்களில் மூன்றில் இரண்டு பங்குக்கும் மேற்பட்டவைகளுக்குக் காடுகளே வாழிடங்களை வழங்குகின்றன. அத்துடன் வெப்பவலய மழைக்காடுகளின் அழிப்பினால் நாளொன்றுக்கு 100 இனங்கள் வரையிலான உயிர்ப்பல்வகைமை இழப்பு ஏற்படுவதாகவும் உலக வங்கியின் மதிப்பீடுகள் காட்டுகின்றன. இயற்கையின் பாதுகாப்புக்கான பன்னாட்டு ஒன்றியம், காட்டு நிலத்தோற்ற மீள்விப்புத் தொடர்பான கூட்டாண்மை ஆகிய அமைப்புக்கள், உலகம் முழுவதிலும் ஒரு பில்லியனுக்கு மேற்பட்ட எக்டேர் பரப்பளவு கொண்ட அழிந்துபோன அல்லது தரம் குறைந்துபோன காடுகளை மீள்விக்க முடியும் என்கின்றன. பரப்புரை[தொகு] ஐக்கிய நாடுகள் காடுகள் மன்றத்தின் செயலகமே காடுகள் அனைத்துலக ஆண்டின் நோக்கங்களைச் நிறைவேற்றுவதற்கான மைய அமைப்பாக உள்ளது. இதற்காக நாடுகளின் அரசுகளின் துணையோடும், காடுகள் தொடர்பான ஒன்றிணைந்த கூட்டாண்மை மற்றும் அதுபோன்ற அமைப்புக்களின் உதவியோடும் ஐக்கிய நாடுகள் காடுகள் மன்றம் செயற்படுகின்றது. அரசுகளும், பிற பிரதேச, பன்னாட்டு அமைப்புக்களும், குடிமக்கள் சமூக அமைப்புக்களுடன் இணைந்து அந்தந்த நாடுகளில் இது தொடர்பான செயற்பாடுகளை ஒருங்கிணைப்பதற்கான தேசியக் குழுக்களை அமைக்கின்றன. இவற்றையும் பார்க்கவும்[தொகு] |விக்கிமீடியா பொதுவகத்தில் காடுகள் அனைத்துலக ஆண்டு என்னும் தலைப்புடன் தொடர்புடைய பல ஊடகக் கோப்புகள் உள்ளன.|


அப்படி நிகழ்வதற்கு என்ன காரணம் ???


text: இராணுவத்தினரின் சித்திரவதைக்கு பயந்து நாட்டை விட்டே தப்பி ஓடிய யாழ் இளைஞன் சட்டவிரோதமாக படகு ஒன்றின் முலம் இந்தியாவைச் சென்றடைந்த இலங்கையர் ஒருவர் கைது செய்யப்பட்டுள்ளார். 42 வயதான இலங்கையர் ஒருவரே கைது செய்யப்பட்டுள்ளார் என தகவல்கள் தெரிவிக்கின்றன. கடல் வழியாக படகு மூலம் ராமேஸ்வரத்தைச் சென்றடைந்த இலங்கையரிடம் எவ்வித பயண ஆவணங்களும் இருக்கவில்லை என தெரிவிக்கப்படுகிறது. யாழ்ப்பாணத்தைச் சேர்ந்த அருள்செல்வன் என்பவரே இவ்வாறு இந்தியாவிற்குள் சட்டவிரோதமாக பிரவேசித்துள்ளார் என விசாரணைகளின் மூலம் தெரிய வந்துள்ளது. இராணுவத்தினர் சித்திரவதைகள் மேற்கொள்வார்கள் என்ற அச்சம் காரணமாகவே தாம் நாட்டை விட்டு வெளியேறியதாக குறித்த நபர் இந்திய அதிகாரிகளிடம் தெரிவித்துள்ளார். தமது மனைவி தமிழக அகதி முகாம் ஒன்றில் தங்கியிருப்பதாக குறிப்பிட்டுள்ளார். தனுஸ்கோடி பொலிஸார் அருள்செல்வனை கைது செய்து க்யூ பிரிவினரிடம் ஒப்படைத்துள்ளனர்.


கொரோனாத் தொற்று பரவலை தடுக்க நாடு முழுவதும் ஊரடங்கு நடைமுறையில் உள்ளது. கல்வி நிறுவனங்களை மீண்டும் திறப்பது தொடர்பாக ஏப்ரல் 14 க்குப் பிறகே முடிவு செய்யப்படும் என அறிவிக்கப்பட்டுள்ளது. இந்நிலையில் தமிழக பள்ளி கல்வித்துறை பத்தாம் வகுப்பு பொதுத்தேர்வு குறித்து அறிக்கை வெளியிட்டுள்ளது. “மே மாதம் பத்தாம் வகுப்பு பொதுத்தேர்வு நடைபெறும். 10 நாட்களில் தேர்வுகளை நடத்தி முடிக்க திட்டமிடப் பட்டுள்ளது. கொரோனாத் தொற்று பாதிக்கப்பட்ட இடங்களின் தேர்வு மையங்கள் மாற்றப்படும். மாணவர்கள் தக்க முறையில் தங்களை தேர்விற்கு தயார்படுத்திக் கொள்ள வேண்டும்” என அறிக்கையில் கூறப்பட்டுள்ளது. இந்த அறிவிப்பு மூலம் மாணவர்கள், ஆசிரியர்கள் மற்றும் பெற்றோர்கள் இடையே தேர்வு குறித்து நிலவிய குழப்பத்தை நீக்கியுள்ளது.


அணியின் கேப்டனுக்கே கொரோன உறுதி....மகளிர் கிரிக்கெட் அணி அதிர்ச்சி....தற்போதைய நிலை என்ன? India women T20 captain Harmanpreet Kaur tests COVID-19 positive. லக்னோ: இந்திய மகளிர் டி20 அணியின் கேப்டன் ஹர்மன் ப்ரீத் கவுருக்கு கடந்த4நாட்களாக லேசான காய்ச்சல் இருந்ததை தொடர்ந்து கொரோனா உறுதி செய்யப்பட்டுள்ளது. இந்தியாவில் மீண்டும் அதிகரித்து வரும் கொரோனா பரவலால் பொதுமக்கள் மட்டுமின்றி கடும் பாதுகாப்புடன் வைக்கப்பட்டிருக்கும் விளையாட்டு வீரர்களும் பரவத் தொடங்கியுள்ளது. இந்நிலையில் தனக்கு கொரோனா உறுதியாகியுள்ளதாக இந்திய டி20 அணியின் கேப்டன் ஹர்மன் ப்ரீத் கவுர் தனது சமூக வலைதள பக்கத்தில் தெரிவித்துள்ளார். இந்தியாவில் கடந்த சில மாதங்களாக கட்டுப்பாட்டில் இருந்து வந்த கொரோனா வைரஸ் மீண்டும் விஸ்வரூபம் எடுத்து வருகிறது. இதனால் சினிமா நட்சத்திரங்கள், அரசியல் தலைவர்கள், விளையாட்டு வீரர்கள் என பல்வேறு பிரபலங்களும் பாதிப்படைந்து வருகின்றனர். அந்த வகையில் சமீபத்தில் இந்திய அணியின் முன்னாள் நட்சத்திர கிரிக்கெட் வீரர்கள் சச்சின், யூசப் பதான்,பத்ரிநாத் உள்ளிட்டோருக்கு கொரோனா உறுதிசெய்யப்பட்டது. இந்நிலையில் கடும் பாதுகாப்பு வைக்கப்பட்டிருந்த இந்திய மகளிர் அணி கேப்டன் ஹர்மன் ப்ரீத் கவுருக்கு கொரோனா உறுதி செய்யப்பட்டுள்ளது. இவர் கடைசியாக தென்னாப்பிரிக்காவுக்கு எதிரான ஒருநாள் போட்டியில் பங்கேற்றார்.காயம் காரணமாக அந்த அணிக்கு எதிரான 20 ஓவர் போட்டி தொடரில் இருந்து விலகினார். அதன் பின்னர் கடந்த4நாட்களாக சிறிய காய்சல் ஏற்பட்டதாகவும், அவருக்கு செய்த பரிசோதனையில் இன்று கொரோனா உறுதியாகியுள்ளதாக கூறப்பட்டுள்ளது. இதனைத்தொடர்ந்து லக்னோவில் உள்ள அவரது வீட்டில் அவர் தனிமைப்படுத்திக் கொண்டுள்ளார். தென் ஆப்பிரிக்காவுக்கு எதிரான தொடரில் தொடர்ச்சியாக ஹர்மன்ப்ரீத் கவுருக்குப் பரிசோதனைகள் நடத்தப்பட்டன. இதனால் கொரோனா பாதுகாப்பு வளையத்தை விட்டு வெளியேறிய பிறகே அவருக்கு கொரோனா பாதிப்பு ஏற்பட்டிருக்கும் என்று கூறப்படுகிறது. இதுகுறித்து ட்வீட் செய்துள்ள ஹர்மன் ப்ரீத் கவுர், எதிர்பாராத விதமாக எனக்கு கொரோனா உறுதியாகியுள்ளது. நான் இப்போது நலமாக இருக்கிறேன். மருத்துவர்களின் ஆலோசனை படி தனிமைப்படுத்திக் கொண்டுள்ளேன். என்னுடன் கடந்த7நாட்களாக தொடர்பில் இருந்தவர்களும் பரிசோதனை செய்து கொள்வது அவசியம். உங்கள் அன்பினாலும், கடவுளின் அருளினாலும் பூரண குணமடைந்து விரைவில் களத்திற்கு திரும்புவேன் என தெரிவித்துள்ளார். அவருக்காக ரசிகர்கள் பிரார்த்தனை செய்து வருகின்றனர். இதேபோல் சமீபத்தில் ராய்ப்பூர் மற்றும் மும்பையில் நடந்த சாலை பாதுகாப்பு விழிப்புணர்வு உலக சீரிஸ் 20 ஓவர் கிரிக்கெட் போட்டியில் சாம்பியன் பட்டம் வென்ற இந்திய ஜாம்பவான் அணியின் கேப்டன் சச்சின் தெண்டுல்கர் மற்றும் அந்த அணியில் அங்கம் வகித்த முன்னாள் வீரர்கள் யூசுப் பதான், பத்ரிநாத் ஆகியோர் கொரோனா பாதிப்புக்கு ஆளானார்கள். Be the first to comment on "அணியின் கேப்டனுக்கே கொரோன உறுதி....மகளிர் கிரிக்கெட் அணி அதிர்ச்சி....தற்போதைய நிலை என்ன?"


text: உன்னை நீங்கி நான் எங்கே செல்வது – 15 | SMTamilNovels உன்னை நீங்கி நான் எங்கே செல்வது – 15 இழையினி கண்களை மூடி கடவுளை மனமுருகி வேண்டிக் கொண்டிருக்க அவளை அங்கே எதிர்பாராத ஆதவன் சட்டென்று கௌசிக் சென்று கொண்டிருந்த புறமாக திரும்பி பார்க்க அவர்கள் எல்லோரும் எப்போதோ கோவிலில் இருந்து வெளியேறி சென்றிருந்தனர். 'இழையினி அப்போ இன்னும் கௌசிக்கைப் பார்க்கல போல! ஒருவேளை பார்த்தால் அவள் இதை எல்லாம் தாங்குவாளா?' அவளது நிலையை எண்ணி பரிதாபத்தோடு ஆதவன் அவளைப் பார்த்துக் கொண்டிருக்க அவளோ அங்கு வேறு யாரையும் கண்டு கொள்ளாமலேயே குனிந்த தலை நிமிராமல் வேகமாக கோவிலில் இருந்து வெளியேறி சென்றாள். மனம் எவ்வளவோ அவனைத் தடுத்தும் அதை எதையும் கேட்காமல் அவளைப் பின் தொடர்ந்து சென்றவன் அவள் வீட்டிற்குள் சென்ற பின்னரும் அவர்கள் வீட்டு வாயிலின் அருகிலேயே சற்று தள்ளி நின்று கொண்டு அடுத்து என்ன செய்வது என்று யோசித்து கொண்டு நின்றான். 'எப்படியாவது கௌசிக்கையும், இழையினியையும் சேர்த்து வைத்து விடலாம் என்று பார்த்தால் அதற்குள் அத்தை இப்படி அவசரப்பட்டுட்டாங்களே! ஒரு பொண்ணு மனதில் ஆசையை வளர்த்துட்டு அவனும் அதை அவ்வளவு சுலபமாக கடந்து போயிட்டான் ஒரு நாள் இழையினியைப் பார்த்த எனக்கே அவ எனக்கு சொந்தமானவ இல்லைன்னு தெரிந்ததும் அதை தாங்கிக் கொள்ள முடியல மூணு மாதமாக பழகி கல்யாணம் வரைக்கும் வந்து விட்டு அவனால் எப்படி இப்படி பண்ண முடிந்தது ச்சே!' சலிப்புடன் தன் காலை தரையில் உதைத்து கொண்டவன் அந்த சுட்டெரிக்கும் வெயிலைக் கூட பொருட்படுத்தாமல் அந்த இடத்திலேயே நின்று கொண்டிருந்தான். ஆதவன் மீண்டும் மீண்டும் அந்த விடயத்தை பற்றி சிந்தித்து கொண்டிருக்கையில் அவனது சிந்தனையைக் கலைப்பது போல அவனது தொலைபேசி ஒலிக்க ஆரம்பித்தது. வள்ளியம்மையிடமிருந்து தான் அழைப்பு வருகிறது என்பதை கண்டு கொண்டவன் கண்களை மூடி தன்னை சமன் படுத்தி கொண்டு அந்த அழைப்பை ஏற்று தன் காதில் வைத்தான். "ஆதவா! எங்கேப்பா இருக்க?" "நான் வெளியே ஒரு வேலையாக வந்தேன் ம்மா ஒரு ஐந்து நிமிடத்தில் வீட்டுக்கு வந்து விடுவேன்ம்மா" "கொஞ்சம் சீக்கிரமாக வாப்பா!" "அம்மா! ஏதாவது பிரச்சினையா? குரல் ஒரு மாதிரி இருக்கு" "நீ முதலில் வீட்டுக்கு வா ஆதவா!" "சரிம்மா இதோ வர்றேன்" தன் தாயின் குரலில் ஏதோ ஒரு மாற்றம் தெரியவே அவசரமாக தன் போனை அணைத்து சட்டைப் பாக்கெட்டில் போட்டு கொண்டவன் மின்னல் வேகத்தில் தன் வீட்டை நோக்கி புறப்பட்டு சென்றான். அங்கே அவனது வீட்டு வாயிலில் வள்ளியம்மை பதட்டத்துடன் நின்று கொண்டிருக்க தன் வண்டியை அவர் முன்னால் நிறுத்தி விட்டு அவசரமாக அவர் முன்னால் சென்று நின்றவன் "அம்மா என்னம்மா ஆச்சு உங்களுக்கு? ஏதாவது பிரச்சினையா?" அவரை மேலிருந்து கீழாக ஆராய்ந்து பார்த்துக் கொண்டே கேட்க கண்கள் கலங்க அவன் தோள் மேல் சாய்ந்து கொண்டவர் "ஆதவா! ஆதவா!" என்று மட்டுமே கூறிக் கொண்டு நின்றார். வள்ளியம்மையின் நடவடிக்கைகளை வைத்தே ஏதோ சரியில்லை என்று உணர்ந்து கொண்டவன் அவரைத் தன் தோளோடு சேர்த்து அணைத்தவாறு வீட்டிற்குள் அழைத்து செல்ல அங்கே தமிழ்ச்செல்வன் முகம் இறுகிப் போய் அமர்ந்திருந்தார். எப்போதும் புன்னகையுடன் வலம் வரும் தன் தந்தையையும், தாயையும் பார்த்து வளர்ந்த ஆதவன் அவர்களது இந்த புதிய பரிமாணத்தை பார்த்து முற்றிலும் குழம்பிப் போனான். தமிழ்ச்செல்வன் அருகில் வள்ளியம்மையை அமரச் செய்தவன் தண்ணீர் நிரம்பிய குவளையை அவர் புறம் நீட்டி அவரை அதைப் பருகச் செய்து விட்டு அவர் முன்னால் முழங்காலிட்டு அமர்ந்து கொண்டு "அம்மா! அப்பா! நான் இல்லாத நேரம் இங்கே ஏதோ நடந்து இருக்கு உங்க இரண்டு பேர் முகமே சரியில்லை என்ன நடந்தது? எதையும் மறைக்காமல் சொல்லுங்க" என்று கேட்க அவனை கண்கள் கலங்க நிமிர்ந்து பார்த்த தமிழ்ச்செல்வன் தங்களின் அந்த நிலைக்கான காரணத்தை கூறத் தொடங்கினார். ஆதவனிற்கு வள்ளியம்மை அழைப்பு மேற்கொள்வதற்கு இருபது நிமிடங்களுக்கு முன்னர்..... எப்போதும் போல சமையலறைக்குள் வள்ளியம்மை வேலை செய்து கொண்டிருக்க தமிழ்ச்செல்வன் ஹாலில் அமர்ந்து பத்திரிகை வாசித்து கொண்டிருந்தார். "எங்க உன் பையன் ஆதவன்?" கோபமாக சத்தமிட்ட படியே விஜயதேவி அவர்கள் வீட்டிற்குள் உள்நுழைய "வா விஜயா! உள்ளே வா" தமிழ்ச்செல்வன் புன்னகையுடன் அவரை வரவேற்க "நான் ஒண்ணும் இங்கே உட்கார்ந்து சாப்பிட்டு சொகுசாக இருந்துட்டு போக வரல உன் பையன் என்ன தைரியம் இருந்தால் கோவிலில் வைத்து அத்தனை பேர் முன்னாடி என் பையன் சட்டையை பிடித்து இருப்பான் அவன் என் பையன் சட்டையை பிடித்த அந்த நேரமே அவன் கையை இரண்டாக வெட்டி போட்டு இருப்பேன் சம்பந்தி வீட்டுக்காரங்க முன்னாடி பிரச்சினை வேண்டாம்னு அமைதியாக இருந்தேன் இன்னொரு தடவை உங்க பையன் என் பையன் வாழ்க்கையில் வந்தான்னா அப்புறம் நடக்குறதே வேற சொல்லிட்டேன் இதோ பாருங்க நான் ஒண்ணும் நீங்க என் அண்ணன்னு பாசத்தில் மறுபடியும் உங்களைத் தேடி வரல அந்த பணக்கார வீட்டு சம்பந்தம் கிடைக்கவும் எப்படியாவது நாங்களும் வசதியானவங்கன்னு காட்டத்தான் மறுபடியும் உங்களைத் தேடி வந்தேன் இந்த வீடு என் பையன் உழைத்து கட்டியது அதில் என் அண்ணன் குடி இருக்காருன்னு சொல்லி தான் இந்த வீட்டுக்கு அந்த பெரிய மனுஷன் குடும்பத்தை கூட்டிட்டு வந்தேன் எல்லாம் நல்லா போயிட்டு இருக்கும் போது உன் பையன் வந்து எல்லாவற்றையும் கெடுத்து குட்டிச் சுவராக்கிட்டான் எனக்கு வர்ற கோபத்திற்கு அவனை உண்டு இல்லைன்னு பண்ணி இருப்பேன் ஏதோ நீ என் கூடப் பிறந்தவனாச்சேன்னு சும்மா விடுறேன் உன் பையன் கிட்ட சொல்லி வை! இனி வீணாக எங்க வழியில் குறுக்க வர வேண்டாம்னு!" படபடவென்று கோபமாக பொரிந்து தள்ளி விட்டு சென்று விட தமிழ்ச்செல்வன் அவர் கூறியவற்றை எல்லாம் கேட்டு அதிர்ச்சியடைந்தவாறே அப்படியே அமர்ந்து கொண்டார். தன் கணவரைப் பலமுறை வந்து உலுக்கியும் அவரிடம் இருந்து எந்த பதிலும் வராமல் போகவே வள்ளியம்மை உடனடியாக ஆதவனுக்கு அழைப்பை மேற்கொண்டிருந்தார். தன் தந்தை சொன்ன விடயங்களை எல்லாம் கேட்டு கை முஷ்டி இறுக அமர்ந்திருந்த ஆதவன் கோபமாக அங்கிருந்து எழுந்து கொள்ள போக அவசரமாக அவன் கை பிடித்து தடுத்த தமிழ்ச்செல்வன் "கோபப்பட்டு ஆளுக்கு ஆள் சண்டை போடுவதால் எதுவும் மாறப் போவதில்லை ஆதவா! அதனால் இந்த கோபம் வேண்டாம்" என்றவாறே அவனைத் தன்னருகே அமரச் செய்து கொண்டார். "எனக்கு அவ பேசுனது கூட கவலை இல்லை ஆதவா! ஒரு பொண்ணு வாழ்க்கை பாழாக நாமும் அவங்களுக்கு துணை போய் இருக்கோமே அது தான் ரொம்ப கவலையாக இருக்கு அன்னைக்கு அவ அண்ணான்னு பாசமாக வந்து நின்ற நேரம் இப்படி ஒரு மன எண்ணத்தோடு தான் வந்தான்னு தெரியாமல் போயிடுச்சு இல்லைன்னா அப்போவே இதை எல்லாம் தடுத்து இருக்கலாம் இப்போ அநியாயமாக அந்த பொண்ணு மனதொடிந்து போய் இருக்கா!" மனம் நிறைந்த கவலையோடு தமிழ்ச்செல்வன் பேச அவர் கையை எடுத்து தன் கையில் வைத்துக் கொண்ட ஆதவன் "அப்பா! இதில் உங்க மேல எந்த தப்பும் இல்லை நீங்க இப்போ சொன்னீங்க தானே முன்னாடியே இது எல்லாம் தெரிந்து இருந்தால் தடுத்து இருக்கலாம்னு! நமக்கு உண்மை தெரிய வந்ததும் நாம இதை சரியாக செய்யலாம்னு தான் பார்த்தோம் ஆனா அதற்கிடையில் என்னென்னவோ ஆகிடுச்சு பரவாயில்லை விடுங்க பா! எல்லா விடயங்களிலும் ஒரு காரணம் இருக்கும் இது நீங்க எனக்கு சின்ன வயதில் சொல்லி தந்த விடயம் ஒருவேளை அந்த பொண்ணுக்கு இதை விட சிறப்பான ஒரு வாழ்க்கை அமையணும்னு இருக்கலாம் இல்லையா? நீங்க எதைப் பற்றியும் கவலைப்படாமல் வழக்கம் போல இருங்க அம்மா நீங்களும் தான்!" தன் தாய், தந்தை இருவரையும் தன்னோடு சேர்த்து அணைத்துக் கொள்ள அவர்கள் இருவர் கண்களிலும் தங்கள் மகனை எண்ணி பெருமிதம் வந்து குடிகொண்டது. அதன் பிறகு வந்த நாட்கள் எல்லாம் இறக்கை கட்டி கொண்டு பறக்க ஆதவன் மாத்திரம் தொலைவில் இருந்து இழையினியை பார்த்து கொள்ளும் தன் பணியைக் கை விடவில்லை. அவள் பழையபடி மாறி இருக்கிறாளா? இல்லையா? என்பதை மாத்திரம் பார்த்து கொள்ள வேண்டும் என்ற எண்ணத்தோடு அவளைப் பின் தொடர்ந்தவன் மனமோ அவள் மேல் ஆரம்பத்தில் கொண்ட ஈர்ப்பை தவிர்க்க நினைக்கவில்லை. இழையினி பெரிதாக வீட்டில் இருந்து வெளியேறி வராவிட்டாலும் அவள் சிறிது நேரம் வீட்டில் இருந்து வெளியே வந்தாலும் அவளை நிழல் போல தொடர ஆரம்பித்தான் ஆதவன். எப்போதும் போல அன்றும் அவளை வழமை போல பின் தொடர்ந்து வந்தவன் அவள் கௌசிக்கைப் பார்த்து பேசி விட்டு கதறியழுவதைப் பார்த்து தாளாமல் அவளைத் தன்னோடு சேர்த்து அணைத்துக் கொண்டு 'உனக்காக நான் இருக்கிறேன்' என்று கத்திக் கூற வேண்டும் என்ற எண்ணத்தோடு அவளை நெருங்கி சென்று அவளது தோளில் கை வைக்கப் போக அதற்குள் அவள் அந்த இடத்தில் இருந்து விலகிச் சென்றிருந்தாள். இழையினி அந்த இடத்தில் இருந்து வெளியேறி செல்லும் போது அந்த இடத்திற்கு வந்த மற்றையவள் அவளைப் பின் தொடர்ந்து செல்ல அவர்கள் இருவரையும் பின் தொடர்ந்து சென்றவன் அந்த கணமே தன் மனதிற்குள் 'இனி தனக்கு மனைவியாக இழையினி மாத்திரம் தான் வரக்கூடும்! வர முடியும்!' என்று உறுதியாக முடிவெடுத்து கொண்டான். அதன் பிறகு எல்லோரும் இயல்பு நிலைக்கு திரும்பி இருக்க ஆதவனும் இன்னும் இரண்டு தினங்களில் அவசர வேலை காரணமாக மலேஷியாவிற்கு செல்ல வேண்டும் என்ற நிலை வந்து அமைந்தது. இந்த வேலை முடிந்து வந்து இழையினியிடம் எப்படியாவது பேசி அவளுக்காக நான் இருக்கிறேன் என்று அவளுக்கு தைரியமூட்ட வேண்டும் என்ற முடிவெடுத்து கொண்டவன் மனமே இன்றி மலேஷியாவிற்கும் புறப்பட்டு சென்றான். ஒரு வாரம் கழித்து தான் சென்ற வேலையை முடித்து விட்டு நாடு திரும்பிய ஆதவன் இழையினியைப் பார்த்து பேச வேண்டும் என்ற எண்ணத்தோடு அவள் வீட்டை நோக்கி புறப்பட்டு செல்ல அங்கே அவர்கள் வீட்டின் முன்னால் கலைச்செல்வியின் கண்ணீர் அஞ்சலி பிரசுரம் ஒட்டப்பட்டிருப்பதைப் பார்த்து அதிர்ச்சியில் முற்றிலும் நொறுங்கி போனான். 'இழை! இதெல்லாம் நீ எப்படி தாங்கியிருப்ப? ஒரு மாதத்திற்குள் அடுத்தடுத்து இவ்வளவு கஷ்டமா? நீ இதையெல்லாம் தாங்குவியா இழை?' இழையினியின் நிலைமையை எண்ணி கலக்கத்தோடு ஆதவன் அங்கே அந்த வாயிலின் அருகில் தயங்கி நிற்க அப்போது அவர்கள் வீட்டிலிருந்து ஒரு கார் வெளியேறி வந்தது. அந்த காரின் உள்ளே இழையினி அமர்ந்திருப்பதை பார்த்து விட்டு ஆதவன் அவளிடம் இன்றாவது பேசி விட வேண்டும் என்ற எண்ணத்தோடு உடனே அந்த காரைப் பின் தொடர்ந்து செல்ல தொடங்கினான். அவர்கள் காரில் இருந்து சற்று தள்ளி தன் வண்டியை நிறுத்தியவன் அவர்கள் என்ன பேசுகிறார்கள் என்று புரியாமல் பார்த்து கொண்டு இருக்க அங்கே பக்க கண்ணாடி வழியாக இழையினி கதறியழுகிறாள் என்பதை மாத்திரம் கண்டு கொண்டான். அவள் அழுவதை பார்த்து ஆதவனது கண்களும் குளமாக சட்டென்று தன் கண்களை மூடி அந்த கண்ணீரை துடைத்து கொண்டவன் 'இழையினி வாழ்வில் இனி ஒருபோதும் கண்ணீர் சிந்தக் கூடாது! கூடவே கூடாது! அவளுக்காக நான் இருக்கிறேன் எப்போதும் இருப்பேன்! நாளைக்கே என்ன நடந்தாலும் சரி இழையினி கிட்ட போய் பேச வேண்டும்' என்று முடிவெடுத்து கொண்டு அங்கிருந்து புறப்பட்டு செல்ல அவளது காரும் அந்த இடத்தில் இருந்து புறப்பட்டு சென்றது. அன்றிரவே தன் அன்னையிடமும், தந்தையிடமும் இழையினியைப் பற்றி தன் மனதிற்குள் இருந்த விடயங்களை எல்லாம் பகிர்ந்து கொண்டவன் அவர்களது பதிலுக்காக காத்திருக்க அவர்கள் இருவரும் அவன் விருப்பத்தையே தங்கள் பதிலாக தெரிவித்தனர். அடுத்த நாள் காலை அழகிய பூக்கள் நிறைந்த பூங்கொத்து ஒன்றை வாங்கி கொண்டு இழையினியிடம் தன்னை அறிமுகப்படுத்திக் கொள்ள வேண்டும் என்ற எண்ணத்தோடு ஆதவன் அவளது வீட்டை நோக்கி புறப்பட்டு செல்ல அங்கே இழையினி வேறு யாரோ இரு பெரியவர்களுடன் அவர்கள் வீட்டிலிருந்து வெளியேறி வந்து ஒரு காரில் ஏறி புறப்பட்டு சென்றாள். 'இழை! இவங்க கூட எங்கே போறா? யாரு இவங்க?' பலத்த சிந்தனையோடு ஆதவன் அவர்களைப் பின் தொடர்ந்து செல்ல அவர்களது கார் நேராக ஏர்போர்ட்டில் சென்று நின்றது. 'ஏர்போர்ட்டா? இங்கே இழையினி என்ன பண்ணுறா?' சிந்தனையோடு தன் வண்டியை நிறுத்தி விட்டு அவளையே பின் தொடர்ந்து சென்றவன் இலங்கைக்கு செல்லும் விமான அழைப்பை பின் தொடர்ந்து அவள் செல்வதைப் பார்த்து விட்டு அந்த இடத்திலேயே தன் கையிலிருந்த பூங்கொத்து விழுந்ததைக் கூட கவனிக்காமல் அப்படியே உறைந்து போய் நின்றான். 'நான் உன்னை நெருங்கி வரும் ஒவ்வொரு நேரமும் நீ என்னை விட்டு விலகி விலகிப் போறியே இழை! ஏன்? ஏன்?' மனமும், உடலும் சோர்ந்து போக தள்ளாடியபடி தன் வண்டியை நோக்கி நடந்து சென்றவன் தன் வண்டியின் மீது சாய்ந்து நின்று கொண்டு இழையினி செல்லும் விமானத்தையே அண்ணாந்து பார்த்துக் கொண்டு நின்றான். 'என்னோட காதல் இனிமேல் எனக்கு கிடைக்காதா?' கவலையோடு வானத்தையே வெறித்து பார்த்துக் கொண்டு நின்றவன் சிறிது நேரத்தில் கை போன போக்கில் தன் வண்டியை செலுத்திக் கொண்டு அங்கிருந்து புறப்பட்டு தன் வீட்டை வந்து சேர்ந்தான். ஆதவனின் அந்த நிலையை பார்த்து வள்ளியம்மை அவனை ஆறுதல் படுத்த தன் பெற்றோருக்காக தன்னை எப்போதும் போல இயல்பாக காட்டிக் கொண்டவன் மனதளவில் பின் தங்கியே இருந்தான். இருந்தாலும் தன் மனம் வருந்தும் ஒவ்வொரு நிமிடமும் 'எல்லா விடயங்களிலும் ஒரு நன்மை உண்டு இந்த விடயத்திற்கு பின்னாலும் ஏதோ ஒரு நன்மை இருக்கும் அதை மட்டும் கவனத்தில் எடுத்துக் கொள் ஆதவா! தேவையில்லாத கவலை வேண்டாம்!' என்று தன்னைத் தானே தேற்றியும் கொள்ளுவான். இழையினி சென்னையை விட்டு புறப்பட்டு சென்ற ஒரு மாதத்தில் ஆதவனும் வேலை நிமித்தம் மறுபடியும் மலேஷியா சென்று விட அங்கே அவனுக்கு எந்த வேலையும் ஓடவில்லை. கண்களை மூடினாலும், திறந்தாலும், எந்தப் பக்கம் திரும்பினாலும் இழையினியின் திருமண கோலமே அவன் கண்களுக்குள் மீண்டும் மீண்டும் தோன்றியது. நான்கு மாதங்களை பல்லைக் கடித்துக் கொண்டு வெகு சிரமப்பட்டு கடத்தியவன் அதற்கு மேல் தாக்குப் பிடிக்க முடியாமல் அவளைத் தேடி சென்று பார்த்து விட வேண்டும் என்ற முடிவோடு இலங்கைக்கு செல்லத் தயாராகினான். ஆனால் அங்கே அவனுக்கு யாரையும் தெரியாது யாரிடம் சென்று பேசி, எப்படி அவளை சந்திப்பது என்று புரியாமல் அவன் தவித்துக் கொண்டிருக்கையில் கடவுளாகப் பார்த்து அவனுக்கு வெற்றியின் அறிமுகத்தை ஏற்படுத்திக் கொடுத்தார். வெற்றியின் சொந்த ஊர் இலங்கையில் நுவரெலியா பிரதேசம். இலங்கையில் தனது இன்சினியரிங் படிப்பை முடித்தவன் மலேசியாவில் ஆதவன் பணி புரியும் அதே கம்பெனியில் தான் ஒரு வருடத்திற்கு முன்பு இணைந்திருந்தான். ஆரம்பத்தில் வெற்றி வேலைக்கு சேர்ந்திருந்த நேரம் அவ்வப்போது சந்தித்து கொள்ளும் போது ஒருவரை ஒருவர் பார்த்து புன்னகைத்து கொள்பவர்கள் நாளடைவில் மெல்ல மெல்ல சிறிது நட்புறவோடு பேச ஆரம்பித்திருந்தனர். ஒரு நாள் சகஜமாக வெற்றியுடன் பேசிக் கொண்டிருக்கும் போது தான் இலங்கைக்கு செல்ல வேண்டும் என்ற தன் எண்ணத்தை பற்றி ஆதவன் கூறவே தன் வீட்டில் சென்று அவனைத் தங்குமாறு வற்புறுத்திய வெற்றி அவன் தங்குவதற்கான சகல ஏற்பாடுகளையும் அவனுக்காக தயார் செய்து கொடுத்தான். அது மட்டுமின்றி அவன் அங்கே தங்கியிருக்கப் போகும் இரண்டு வருட காலப்பகுதியில் அங்கேயே இருந்து கொண்டு அவன் தனது வேலையை தொடரவும் எல்லாவிதமான ஆயத்தங்களையும் வெற்றி செய்து கொடுக்க இரண்டு மாதங்கள் கழித்து ஆதவன் இலங்கையை நோக்கி புறப்பட்டான். வள்ளியம்மை மற்றும் தமிழ்ச்செல்வன் கூட அவனது எல்லாவிதமான முடிவுகளுக்கும் அவனுக்கு பக்கபலமாக இருக்க அந்த ஒரு விடயமே அவனுக்கு எல்லையில்லா தைரியத்தை வாரி வழங்கியது. இலங்கைக்கு வந்து சேர்ந்த கணம் முதல் இழையினி எங்கே இருக்கிறாள்? என்ன செய்கிறாள் என்று தேடுவதே அவனுக்கு வேலையாகிப் போனது. தன் அலுவலக வேலைகளுக்கு நடுவிலும் தன் தாய், தந்தையின் ஆறுதலுக்கு நடுவிலும் இழையினியைத் தேடும் பணியை தொடர்ந்தவன் தேடலுக்கு பதிலாக இரண்டு வாரங்களுக்கு முன்பு அவளை அவன் கண்களில் அந்த கடவுள் காட்டியிருந்தார். தன் விட்டு போன நம்பிக்கை மீண்டும் தனக்கு கிடைத்து விட்ட சந்தோஷத்துடன் அவளைத் தேடி வந்து சேர்ந்தவன் தன் ஒட்டுமொத்த கதையையும் அவளிடம் ஒப்புவித்து இருக்க இழையினியோ அவன் கூறியவற்றை எல்லாம் கேட்டு அதிர்ச்சியாக அவனை வெறித்து பார்த்து கொண்டு அமர்ந்திருந்தாள்......


text: எந்திர மின்னணுவியல் கணிப்பொறியும், மின்னணுவியலும், எந்திரவியலும் மிக நெருக்கமாக ஒன்றிணைக்கப்பட்டு புதிய கருவிகளும், கார்களும், எந்திரங்களும் உருவாக்கப்படுகின்றன. இதனை எந்திர மின்னணுவியல் (Mechatronics) என்கிறோம். எந்திர மின்னணுவியலின் சேர்மானங்கள்[தொகு] இன்று நாம் காணும் கார்கள் எந்திரவியல் துறையைச் சார்ந்தவை. ஆற்றலை உண்டாக்கும் உள் எரி பொறிகள், பல்சக்கர அமைப்பு, தாங்கு அமைப்பு, சக்கரங்கள், செலுத்து அமைப்பு என்று எதை எடுத்துக் கொண்டாலும் அவை எந்திரவியல் துறையைச் சார்ந்தவையாகத்தான் பெரும்பாலும் இருக்கின்றன. கார்களில் பொறிகளைக் கிளப்புவதற்குத் தேவைப்படும் தொடங்கு (Starter) அமைப்புகள், விளக்குகள், துடைப்புக் கருவிகள் (Wipers) என்பன மின்னியல் வகையைச் சார்ந்தவை. கதவுகளை மூடித் திறப்பது, கண்ணாடிகளை ஏற்றி இறக்குவது என்பன போன்ற பணிகளை நாம்தான் செய்ய வேண்டியிருக்கிறது.வண்டியைக் கிளப்பி, பல்சக்கர அமைப்பு மூலம் வேகம் மாற்றி, முன்னும் பின்னும் வரும் வாகனங்களின் ஓட்டத்திற்கு ஏற்பவும் சாலைகளின் நிலைகளுக்கு ஏற்பவும் வளைத்து, ஒடித்து, எச்சரிக்கையாக எங்கும் மோதாமல் கவனமாகப் பார்த்துக் கார் ஓட்ட வேண்டும். எதிரே இருக்கும் தடைகளைக் கண்கள் பார்த்து மூளைக்குச் சொல்கின்றன. மூளை எப்படித் திருப்ப வேண்டும், எப்படிப் பல்சக்கர அமைப்பை மாற்ற வேண்டும் என்ற முறையைக் கைகளுக்கும் கால்களுக்கும் கட்டளையிடுகிறது. அதற்கேற்பக் கைகள் வேகம் மாற்றி, திருப்புகின்றன. கால்கள் கிளட்சையும், வேக உந்து அமைப்பையும் இயக்குகின்றன. ஒரு நல்ல காரோட்டி, காரை ஓட்டும் போதே கார் எந்திர ஓசையை வைத்து எந்திரம் சரியாக இயங்கிக் கொண்டிருக்கிறதா என்பதை அறிந்து கொள்ளலாம். கதவுகள் சரியாக மூடி இருக்கிறதா, டயர் அழுத்தம் சரியாக இருக்கிறதா எனப் பலவற்றையும் அவரால் உணர்ந்து கொள்ள முடியும். இந்த அமைப்பில், கண்கள் சூழ்நிலையை உணர்கின்றன; தகவல்கள் மூளையில் பதிவாகின்றன; மூளை கைகளையும், கால்களையும் இயக்குகின்றது.ஒரு காரோட்டி இல்லாமல், கார் தானாகவே ஓட வேண்டும் என்றால் என்ன செய்ய வேண்டும்? கண்களைப் போல உணரும் கருவியும், மூளையைப் போலத் தகவலைச் சேகரித்து, அதற்கேற்பக் கட்டுப்படுத்த வல்ல கணிப்பொறியும், கைகளையும், கால்களையும் போல இயங்கும் இயக்க அமைப்புகளும் இருந்தால் போதும் ! தானாகவே கார் ஓடும்! எனவே,எந்திர மின்னணுவியல் என்பது எந்திரவியல்,மின்னணுவியல்,கணிப்பொறியியல் ஆகியவற்றின் கூட்டுக் கலவையாகும். உதாரண உபகரணம்[தொகு] எடுத்துக்காட்டாக, தானாக ஊர்தியைச் செலுத்தும் அமைப்பில், பாதையை நோட்டமிட்டு எதிரில் உள்ள தடைகளைக் கண்டு கொள்வதற்கும், பின்னால் வரும் தடைகளைக் கண்டு கொள்வதற்கும் ரேடார் நுண்ணலைக் கருவிகளும், லேசர் ஒளி அலைக் கருவிகளும் பயன்படுகின்றன. நுண்ணலை உணர்வி 35 GHz அலை எண்ணில் அலைகளைச் செலுத்துகிறது. அவை எதிரில் உள்ள கட்டடம், மரம் அல்லது முன் செல்லும் வண்டிகளில் பட்டுத் திரும்பி எதிரொலிக்கின்றன. அலை திரும்பும் நேரத்தைக் கணக்கிட்டு இடையேயுள்ள தூரத்தைத் துல்லியமாக அளந்து விடுகிறது. இதைப் போலவே லேசர் ஒளி அலை சென்று திரும்பும் நேரத்தை வைத்துத் தூரத்தை அளக்கலாம். லேசர் ஒளி சாதாரண வெப்ப தட்ப நிலையில் ஆற்றல் வாய்ந்த கருவியாகும். ஆனால் மழை, பனிமூட்டம் போன்றவற்றால் பெரிதும் பாதிக்கப்படும். பாதையை உணரும் ரேடார் அல்லது லேசர் உணர்விகளிலிருந்து பெறும் சைகைகள் பதப்படுத்தப்பட்டு நுண்கணிப்பொறிக்கு அனுப்பப் படுகின்றன. அந்தச் சைகைகளுக்கு ஏற்ப வண்டியை நிறுத்தவோ, திசை திருப்பவோ, வேகத்தை மாற்றவோ கணிப்பொறி கட்டளையிடுகிறது. இந்தக் கட்டளைகளை ஏற்று இயக்கிகள் (Eg : Brake Actuator) செயல்படுகின்றன. இதற்கேற்ப, முட்டு (Brake). முடுக்க அமைப்பு (Accelerator), ஊர்தி திருப்பு அமைப்பு (Steering) ஆகியவை கணிப்பொறியோடு ஒருங்கிணைக்கப் பட்டிருக்கின்றன.


text: இந்திய இரயில்வே (Indian Railways) இந்திய அரசின் பொதுத்துறை நிறுவனம் ஆகும். இது உலகிலுள்ள மிகப்பெரிய தொடர்வண்டி வலையமைப்புகளில் ஒன்றாகும். இந்திய இரயில்வேயில் ஆண்டுக்கு 500 கோடி மக்கள் பயணிக்கின்றனர்; ஆண்டுக்கு 35 கோடி டன் சரக்கானது இடம் பெயர்க்கப்படுகிறது; 12.54 இலட்சம் பணியாளர்கள் இதில் பணிபுரிகின்றனர். இந்தியாவிலுள்ள இருப்புப் பாதையின் மொத்த நீளம் 67,956 கிலோமீட்டர்களாகும். இது தினமும் 14,444 தொடருந்துகளை இயக்குகிறது. தொடர்வண்டி, 1853-ல் இந்தியாவில் அறிமுகப்படுத்தப்பட்டது. 1947-ல் இந்தியச் சுதந்திரத்தின் போது மொத்தம் 42 தொடர்வண்டி அமைப்புகள் இருந்தன. 1951-ல் அவை தேசியமயமாக்கப்பட்டு ஒன்றிணைக்கப்பட்டபோது, உலகின் மிகப்பெரிய வலையமைப்புகளில் ஒன்றாக உருவானது. இந்திய இரயில்வேயால் தொலைதூர இரயில்கள், புறநகர் இரயில்கள் ஆகிய இரண்டுமே இயக்கப்படுகின்றன. அஸ்வினி வைஷ்னவ் தற்போதைய இரயில்வே அமைச்சராக இருந்து வருகிறார். இந்திய இரயில்வேயின் தலைமையகம் தில்லியில் அமைந்துள்ளது. வரலாறு இரயில் போக்குவரத்திற்கான திட்டம் முதன் முதலில் 1832-ல் பரிந்துரைக்கப்பட்டது. எனினும் அடுத்த பத்தாண்டுகளுக்கு எந்த நடவடிக்கையும் எடுக்கப்படவில்லை. இந்தியாவில் முதல் ரயில் 1837 இல் செங்குன்றம் முதல் சிந்தாதிரிப் பேட்டை பாலம் வரை ஓடியது. இது ரெட் ஹில் ரெயில்வே என்று அழைக்கப்பட்டது, மேலும் வில்லியம் ஏவரி தயாரித்த ரோட்டரி நீராவி என்ஜினியரைப் பயன்படுத்தியது. இந்த இரயில்வே சர் ஆர்தர் கோட்டனால் கட்டப்பட்டது மற்றும் சென்னை நகரத்தில் சாலை-கட்டுமான பணிக்கான கிரானைட் கற்களை கொண்டுசெல்ல முக்கியமாக பயன்படுத்தப்பட்டது. 1844-ல் அப்போதைய கவர்னர்-ஜெனரலான ஹார்டிங்கே பிரபு என்பவர் தனியார் இரயில் போக்குவரத்தினை தொடங்க அனுமதித்தார். இரண்டு புதிய நிறுவனங்கள் உருவாக்கப்பட்டன. கிழக்கிந்தியக் கம்பனியானது அவற்றுக்கு உதவக் கேட்டுக்கொள்ளப்பட்டது. ஆங்கிலேய முதலீட்டாளர்களின் ஈடுபாட்டினால் சில ஆண்டுகளிலேயே நிறைய இரயில் நிறுவனங்கள் தோன்றின. 1845 ஆம் ஆண்டில், கோதாவரி மீது அணை கட்டுவதற்கு கற்கள் வழங்குவதற்காக பயன்படுத்தப்பட்டது ராஜமுந்திரி இல் தவுலேஸ்வரம் கோடாரிய அணை கட்டடம் இரயில்வே கட்டப்பட்டது. 1851 ஆம் ஆண்டில் சோலனி அக்யுடுட் ரயில்வே கட்டப்பட்டது ரூர்கி, ஒரு பிரிட்டிஷ் அதிகாரி பெயரிடப்பட்ட தாம்சன் என்ற நீராவி என்ஜினியால் இழுக்கப்பட்டது. சோலனி ஆற்றின் மீது ஒரு நீர்வழி (பாலம்) நீர்வழங்கல் கட்டுமானத்திற்கான கட்டுமானப் பொருட்களை அது பயன்படுத்தப் பயன்படுத்தப்பட்டது. இந்தியாவின் முதல் பயணிகள் இரயில், 16 ஏப்ரல் 1853 அன்று மும்பைக்கும் தானேவுக்கும் இடையே இயக்கப்பட்டது. அப்பாதையின் நீளம் 34 கிலோ மீட்டர்களாகும். ஆங்கில அரசு, தனியார் இரயில் போக்குவரத்தினை வணிக ரீதியாக ஊக்குவித்ததன் காரணமாக நிறைய நிறுவனங்கள் துவங்கப்பட்டன. திட்டம் நிறைவடைந்த பின் அரசாங்கத்தின் கட்டுப்பாட்டுக்குள் அது வரும். எனினும் நிர்வாகத்தினை தனியாரே நடத்தினர். 1880-ஆம் ஆண்டு வாக்கில் இந்த வலையமைப்பானது சுமார் 14,500 கி.மீ. நீளம் கொண்டிருந்தது. இவற்றில் பெரும்பகுதியானது நாட்டின் மூன்று முக்கிய நகரங்களான மும்பை, கொல்கத்தா, சென்னை ஆகியவற்றிலிருந்து நாட்டின் உட்பகுதியை இணைத்தது. 1895-ல் இருந்து இந்தியா இரயில் எஞ்சின்களை சொந்தமாக தயாரிக்க ஆரம்பித்தது. மேலும் 1896-ல் உகாண்டா இரயில்வேயினை தொடங்க இந்தியா பொறியாளர்களையும் இரயில் எஞ்சின்களையும் அனுப்பியது. தற்போதுள்ள ஆந்திரப் பிரதேசம், ஒரிசா, ராஜஸ்தான் ஆகிய மாநிலங்களில் முன்பிருந்த இராச்சியங்கள் தங்களுக்கென இரயில் அமைப்புகளை ஆரம்பித்தன. 1901-ம் ஆண்டு இரயில்வே வாரியம் அமைக்கப்பட்டது எனினும் அதனுடைய அதிகாரங்கள் வைசிராய் கர்சன் பிரபுவிடமே இருந்தன. இந்த இரயில்வே வாரியம் அரசின் வணிக மற்றும் தொழில் துறையின் கீழ் இயங்கியது. இதில் மூன்று உறுப்பினர்கள் இருந்தனர். இந்திய இரயில்வே ஊழியர் (தலைவர்), இங்கிலாந்து நாட்டைச் சேர்ந்த ஒரு இரயில்வே மேலாளர், மற்றும் ஒரு இரயில்வே நிறுவனத்தின் முகவர் ஆகியோர் அவர்கள். வரலாற்றில் முதன்முறையாக இரயில்வே லாபம் ஈட்டியது. 1907-ம் ஆண்டு ஏறத்தாழ அனைத்து இரயில் நிறுவனங்களும் அரசினால் கையகப்படுத்தப் பட்டன. அதற்கு அடுத்த ஆண்டு மின்சார இரயில் அறிமுகப்படுத்தப் பட்டது. முதல் உலகப்போரின் காரணமாக ஆங்கில அரசு இந்தியாவிற்கு வெளியில் இரயில்வேயினை இயக்கியது. இதனால் போரின் முடிவில் இரயில்வே மோசமான நிலையில் இயங்கியது. இதனால் 1920-ல் அரசு, இரயில்வே நிதியினையும் அரசின் மற்ற வருவாயினையும் தனியாகப் பிரித்தது. இரண்டாம் உலகப்போரின் போது இரயில்கள் மத்திய கிழக்கு நாடுகளுக்கு திருப்பி விடப்பட்டன. 1947-ல் இந்தியா விடுதலை அடைந்த போது இரயில்வேயின் பெரும்பகுதி, அப்போது புதிதாக உருவாக்கப்பட்ட பாகிஸ்தான் நாட்டுக்குச் சொந்தமானது. முந்தைய இந்திய சமஸ்தானங்களின் 32 இரயில் அமைப்புகள் உட்பட மொத்தம் 42 இரயில் அமைப்புகள் ஒன்றிணைக்கப்பட்டு அதற்கு இந்திய இரயில்வே என்று பெயரிடப்பட்டது. 1951-ல் இரயில்வே அமைப்பு முறை கைவிடப்பட்டு அவை மண்டலங்களாகப் பிரிக்கப்பட்டன. இந்திய இரயில்வேயில் 1952-இல் மொத்தம் 6 மண்டலங்கள் இருந்தன. இந்தியப் பொருளாதாரத்தில் ஏற்பட்ட முன்னேற்றத்தின் காரணமாக இரயில் இயந்திரங்களை சொந்தமாக தயாரிக்க ஆரம்பித்தது. 1985-ல் நீராவி இரயில் இயந்திரங்கள் பயன்படுத்துவது நிறுத்தப்பட்டது. 1995-ல் இரயில் முன்பதிவு முழுவதும் கணினி மயமாக்கப்பட்டது. இந்திய இரயில்வே வாரியத்தின் அமைப்பு இந்திய இரயில்வே மண்டலங்கள் இந்திய இரயில்வே மண்டல விவரங்கள் இந்திய இரயில்வே கீழ்க்காணும் 16 மண்டலங்களாகப் பிரிக்கப்பட்டுள்ளது. இந்திய இரயில்வே மண்டல அமைப்புகளுக்கு பதிலாக ரயில் போக்குவரத்து பணிகளை செய்யும் இரயில்வே நிறுவனங்கள் இந்திய இரயில்வே மண்டலம் பகுதிகளில் உள்ள கோட்டங்களின் விவரங்கள் ஒவ்வொரு மண்டலமும் பல கோட்டங்களைக் கொண்டிருக்கிறது. ஒவ்வொரு கோட்டமும் அதற்கென ஒரு தலைமையிடத்தினை கொண்டிருக்கிறது. இந்திய இரயில்வேயில் மொத்தம் 67 கோட்டங்கள் உள்ளன. இந்திய இரயில்வே வாரிய கட்டுப்பாட்டின் கீழ் இயங்கும் தன்னாட்சி அமைப்புகள் கீழ்க்காணும் பட்டியல் இந்திய இரயில்வே வாரிய கட்டுப்பாட்டின் கீழ் இயங்கும் தன்னாட்சி அமைப்புகளாகும்: இந்திய இரயில்வே வாரிய கட்டுப்பாட்டின் கீழ் துனை நிறுவனமாக இயங்கும் இந்திய ஒன்றிய அரசின் பொதுத்துறை நிறுவனங்கள் பயணியர் சேவை இந்திய இரயில்வே மொத்தம் 8,702 இரயில்களை இயக்குகிறது. ஆண்டுக்கு மொத்தம் 500 கோடி மக்களை இடம்பெயர்க்கிறது. இது 27 மாநிலங்களையும் 3 யூனியன் பிரதேசங்களையும் இணைக்கிறது. சிக்கிம் மட்டுமே இந்திய இரயில் வலையமைப்புடன் இணைக்கப்படவில்லை. நாட்டில் நீண்டதூரப் பயணத்திற்கு இரயில் சேவையே மக்களால் பெரிதும் பயன்படுத்தப்படுகிறது. எனினும் தென்னிந்தியா மற்றும் வடகிழக்குப் பகுதிகளில் பேருந்தே பெரிதும் பயன்படுத்தப் படுகிறது. ஒரு பயணிகள் இரயில் பொதுவாக 18 பெட்டிகளைக் கொண்டிருக்கும். சில முக்கியமான புகழ்பெற்ற இரயில்கள் 24 பெட்டிகள் வரை கொண்டுள்ளன. இரயில் பெட்டிகள் 18லிருந்து 72 பயணிகள் வரை செல்லக்கூடிய வகையில் வடிவமைக்கப் படுகின்றன. ஆனால், பண்டிகைக் காலங்களிலும் சில முக்கியமான வழித்தடங்களிலும் கொள்ளளவை விட அதிகமான பயணிகள் பயணிப்பது வாடிக்கை. இரயில் பெட்டிகள் பல்வேறு வகுப்புகளைக் கொண்டிருக்கும். அவற்றில் மிக முக்கியமானது படுக்கை வசதி கொண்ட வகுப்பாகும். இத்தகைய பெட்டிகள் மொத்தம் ஒன்பது இணைக்கப்படுகின்றன. மூன்றிலிருந்து ஐந்து குளிரூட்டப்பட்ட பெட்டிகளும் வழக்கமாக இணைக்கப்படுகின்றன. தற்போது இந்திய இரயில்வே எதிர்கொள்ளும் பெரிய பிரச்சினை கூட்ட நெரிசலாகும். விடுமுறை நாட்களிலும் வார இறுதி நாட்களிலும் பரிந்துரைக்கப்பட்ட அளவை விட மிக அதிக மக்கள் கூட்டம் காணப்படுகிறது. பயணச் சீட்டு இன்றி பயணம் செய்தலும் இந்திய இரயில்வேயிற்கு நட்டம் ஏற்படுத்தும் மற்றொரு பிரச்சினையாகும். சரக்குப் போக்குவரத்து இந்திய இரயில்வேயில் தாதுப்பொருட்கள், விவசாய விளைபொருட்கள், பால், பெட்ரோலியம், மற்றும் வாகனங்கள் முதலியவை இடம் பெயர்க்கப்படுகின்றன. துறைமுகங்களும் மாநகரங்களும் தங்களுக்கென தனி இரயில் பாதைகளைக் கொண்டுள்ளன. இந்திய இரயில்வேயின் 70% வருமானம் மற்றும் அதன் லாபத்தின் பெரும்பகுதி சரக்குப் போக்குவரத்தின் மூலமே கிடைக்கிறது. நட்டமேற்படுத்தும் பயணியர் சேவைக்கு மானியம் இதன் மூலமே கிடைக்கிறது. மேலும் குறைவான வாடகைக்கு கிடைக்கும் லாரிகளினால் சரக்கு போக்குவரத்து சற்றே குறைந்துள்ளது. 1990- லிருந்து இரயில்வே சிறிய அளவினாலான சரக்குகளைக் கையாளாமல் பெரும் அளவினாலான சரக்குகளைக் கையாள்வதினால் அதனுடைய சேவையானது சற்று துரிதப்பட்டிருக்கிறது. சரக்குப் போக்குவரத்தில் கிடைக்கும் பெருமளவு வருமானம் நிலக்கரி, உணவு தானியங்கள், சிமெண்ட் மற்றும் இரும்புத்தாது போன்றவற்றின் மூலமே கிடைக்கிறது. இந்திய இரயில்வேயில் வாகனங்களும் நீண்ட தூரம் இடம்பெயர்க்கப் படுகின்றன. மேலும் பெரிய சரக்கு லாரிகளை இரயிலின் மீது அமர்த்தி கொண்டு செல்வதன் மூலம் இந்த சரக்கு நிறுவனங்களின் எரிபொருள் செலவு பெருமளவு குறைக்கப்படுகிறது. குளிரூட்டப்பட்ட சரக்குப் பெட்டிகளும் பல பகுதிகளில் கிடைக்கின்றன. பச்சைப் பெட்டி என்றழைக்கப் படும் சிறப்புப் பெட்டி காய்கறிகளைக் கொண்டு செல்லப் பயன்படுகிறது. சமீபத்தில் இரயில்வே கான்ராஜ் எனப்படும் சரக்கு இராஜதானி இரயில் சேவையைத் தொடங்கியது. இதன் மூலம் சரக்கு இரயிலுக்கு அதிக முன்னுரிமை கொடுத்து விரைவாக இடம்பெயர்க்கப் படுகிறது. இச்சேவையின் மூலம் அதிக பட்சம் 100 கி. மீ. வேகத்தில் 4700 டன் சரக்கை இடம்பெயர்க்கப்பட முடியும். புறநகர் இரயில் சேவை பல நகரங்கள் தங்களுக்கென தனியான புறநகர் ரயில் வலையமைப்புகளைக் கொண்டுள்ளன. புறநகர் இரயில் சேவை, தற்போது இந்தியாவில் தில்லி, மும்பை,சென்னை, கொல்கத்தா, புனே, மற்றும் ஹைதராபாத் ஆகிய நகரங்களில் இயக்கப்படுகிறது. புனேவும் ஹைதராபாத்தும் தங்களுக்கென தனி இரயில்பாதைகளைக் கொண்டிருக்காமல் நீண்டதூர இரயில்களின் இரயில்பாதைகளைப் பகிர்ந்து கொள்கின்றன. புது தில்லியில் புது தில்லி மெட்ரோ இரயிலும் கொல்கத்தாவில் கொல்கத்தா மெட்ரோ இரயிலும் இயங்கி வருகின்றன. புறநகர் இரயில்கள் பொதுவாக 15 பெட்டிகளையும் மின்சார என்ஜின்களை இருபுறமும் கொண்டிருக்கும். மும்பை இரயில்கள் நேர் மின்சாரத்திலும் மற்றவை மறு மின்சாரத்திலும் இயங்குகின்றன. சாதாரணமாக ஒரு பெட்டியில் 96 பயணிகள் பயணிக்கலாம் எனினும் முக்கிய சமயங்களில் பயணிப்போரின் எண்ணிக்கை இரண்டு அல்லது மூன்று மடங்காக இருக்கிறது. மும்பையின் இரயில் போக்குவரத்து மேற்கு மற்றும் மத்திய இரயில்வேயினால் சேர்ந்து நிர்வகிக்கப் படுகிறது. இது மொத்தம் மூன்று பாதைகளைக் கொண்டுள்ளது. இவற்றில் ஒன்று மேற்கு இரயில்வேயினாலும் மற்றவை மத்திய இரயில்வேயினாலும் நிர்வகிக்கப் படுகின்றன. கொல்கத்தா இரயில்வேயானது நிர்வாக ரீதியாக மண்டல இரயில்வேயின் தகுதியில் இருப்பினும் இது எந்த இரயில்வே மண்டலத்தின் கீழும் வருவதில்லை. தில்லி புறநகர் இரயிலின் முதற்கட்டப்பணிகள் மட்டுமே தற்போது பயன்பாட்டில் உள்ளது. இது தற்போது விரிவாக்கப்பட்டு வருகிறது. பெங்களூர் நகரத்தில் இத்திட்டம் பரிசீலனையில் உள்ளது. குறிப்பிடத்தக்க தொடர்வண்டிகளும் சாதனைகளும் டார்ஜிலிங் இமாலய இரயில் யுனெஸ்கோவினால் உலகப்பிரசித்தி பெற்ற தளமாக அறிவிக்கப்பட்டுள்ளது.இந்த இரயில்பாதை மேற்கு வங்காளத்தின் சமவெளியான சிலிகுரியில் தொடங்கி தேயிலை தோட்டங்களின் வழியாக டார்ஜிலிங் சென்றடைகிறது. இது கடல் மட்டத்திலிருந்து 7000 அடி உயரத்தில் அமைந்துள்ளது. நீலகிரி மலை இரயிலும் அத்தகைய சிறப்புப்பெற்ற மற்றொரு இரயிலாகும். இது இந்தியாவிலுள்ள பற்சக்கர அமைப்புக்கொண்ட ஒரே இரயில் பாதை ஆகும். மும்பையில் உள்ள சத்ரபதி சிவாஜி இரயில் முனையமும் இந்திய இரயில்வேயினால் இயக்கப்படும் இத்தகைய சிறப்பு பெற்ற இடமாகும். ராஜஸ்தானில் ஓடும் அரண்மனை இரயில் சுற்றுலாவை மேம்படுத்த சிறப்பாக வடிவமைக்கப் பட்ட இரயிலாகும். மகாராஷ்டிர அரசும் இதைப் போல டெக்கான் ஒடிஸி என்னும் இரயிலை இயக்கியது. எனினும் இதற்கு போதிய வரவேற்பு இல்லாததால் இது பின்னர் நிறுத்தப் பட்டது. இந்தியா மற்றும் பாகிஸ்தான் ஆகியவற்றுக்கிடையே இயக்கப்பட்ட இரயிலின் பெயர் சம்ஜௌதா விரைவு வண்டி ஆகும். இது 2001-ஆம் ஆண்டு தற்காலிகமாக நிறுத்தப்பட்டது. மற்றொரு புகழ்பெற்ற இரயில் சேவை மருத்துவமனை இரயில் ஆகும். இது ஒரு நடமாடும் மருத்துவமனை. இது நாட்டின் கிராமப்பகுதிகளுக்கு சேவை புரிய தொடங்கப்பட்டது. இது நாட்டின் பல பகுதிகளுக்கும் சென்று அங்கு இரண்டு மாதங்கள் தங்கி சேவை புரிகிறது. இதில் ஒரு பெட்டி செயல் அறையாகவும் மற்றொன்று பொருட்கள் வைக்கவும் மற்ற இரண்டு நோயாளிகளுக்காகவும் பயன்படுத்தப் படுகின்றன. உலகிலேயே மிகப்பழமையான ஓடும் நிலையில் இருக்கும் நீராவி எஞ்சின் இந்திய இரயில்வேயின் ஃபெயரி குவீன் என்பதாகும். கரக்பூர் இரயில் நிலையமே உலகின் மிக நீளமான நடைபாதையைக் கொண்டுள்ள இரயில் நிலையமாகும். இதன் நீளம் 833 மீட்டர்களாகும். டாய் இரயில் பாதையிலுள்ள கும் இரயில் நிலையமே நீராவி எஞ்சின் செல்லும் மிக உயர்ந்த இரயில் நிலையமாகும். இந்திய இரயில்வேயில் மொத்தம் 7,566 இரயில் எஞ்சின்களும் 37,840 பயணியர் பெட்டிகளும் 222,147 சரக்குப் பெட்டிகளும் உள்ளன. இதன் கீழ் மொத்தம் 6,853 இரயில் நிலையங்களும் 300 யார்டுகளும் 2,300 கூட்சு ஷெட்களும் 700 பழுதுபார்ப்பு மையங்களும் உள்ளன. இதில் மொத்தம் பணிபுரிபவர்கள் 1.54 மில்லியன் பேர்களாவர். மிகச் சிறிய பெயர் கொண்ட இரயில் நிலையம் இப்; மிகப்பெரிய பெயர் கொண்ட இரயில் நிலையம் ஸ்ரீ வெங்கடநரசிம்மராஜூவாரிபீடா. இந்திய இரயில்வேயிலேயே மிக நீண்ட தூரம், மற்றும் மிக நீண்ட நேரம் பயணிக்கும் இரயில் கன்னியாகுமரி, ஜம்முதாவி ஆகியவற்றுக்கிடையே ஓடும் ஹிம்சாகர் விரைவுவண்டியாகும். இந்த இரயில் 3,745 கி.மீ. தூரத்தினை மொத்தம் 74 மணி55 நிமிடங்களில் ஓடிக் கடக்கிறது. வதோதரா மற்றும் கோட்டாவிற்கிடையே உள்ள 528 கி. மீ தொலைவினை திருவனந்த புரம் ராஜதானி இரயில் 6.5 மணிகளில் இடையில் எங்கும் நிற்காமல் கடக்கிறது. இதுவே இந்திய இரயில்வேயினால் இயக்கப்படும் நீண்ட இடைநில்லா சேவையாகும். ஃபரிதாபாத் திலிருந்து ஆக்ரா விற்கு ஓடும்பொழுது போபால் சதாப்தி விரைவு வண்டி மணிக்கு 140 கி. மீ வேகத்தில் பயணிக்கிறது. இந்தியாவில் இரயிலின் அதிகபட்ச வேகமான 184 கி. மீ/ மணியானது 2000-ம் ஆண்டு சோதனை ஓட்டத்தின் போது அடையப்பட்டது. டிரெய்ன் 18 டிரெய்ன் 18 இந்தியாவில் 2018 ஆம் ஆண்டு தயாரிக்கப்பட்ட அதிவேக விரைவு வண்டி. சோதனை ஓட்டத்தின் போது மணிக்கு 180 கி.மீ வேகத்தில் சென்று சாதனை படைத்தது. இது 2019 பிப்பிரவரியில் இருந்து வந்தே பாரத் என்னும் பெயரில் காசிக்கும் தில்லிக்கும் இடையே இயக்கப்படுகின்றது. நிர்வாக அமைப்பு முறை இந்திய இரயில்வே, இந்திய அரசின் இரயில்வே அமைச்சகத்தின் மூலம் கட்டுப்படுத்தப்படும் ஒரு பொதுத்துறை நிறுவனமாகும். தற்போதைய நிலையில் இத்துறைக்கான முக்கிய அமைச்சர் ஒருவரும், அவருடன் இணை அமைச்சர்கள் இருவரும் இருக்கின்றனர். இவர்களுக்கு கீழ் ஆறு உறுப்பினர்களும் ஒரு தலைவரையும் கொண்ட இரயில்வே வாரியம் செயல்படுகிறது. மொத்தமுள்ள 16 மண்டலங்களும் தத்தம் பொது மேலாளர்கள் மூலம் இரயில்வே வாரியத்திற்கு நேரடியாக எடுத்துரைக்கின்றன. இந்த மண்டலங்கள் மேலும் கோட்டங்களாகப் பிரிக்கப்பட்டுள்ளன. இவற்றை கோட்ட மேலாளர்கள் கட்டுப்படுத்துகின்றனர். மேலும் பொறியியல், இயந்திரவியல் போன்ற துறைகளின் அதிகாரிகள் கோட்ட மேலாளர்களின் கட்டுப்பாட்டில் இயங்குகின்றனர். மேலும் இவர்களே தொடர்புடைய துறையின் சொத்துக்களை நிர்வகிக்கின்றனர். இவர்களுக்கு கீழ் நிலைய அதிகாரிகள் இயங்குகின்றனர். நிலைய நிர்வாகமும் அந்நிலையத்தின் கட்டுப்பாட்டில் உள்ள பகுதிகளில் இரயில் போக்குவரத்தினைக் கட்டுப்படுத்துவதும் இவர்களின் பணியாகும். இரயில்வே மண்டலங்கள் மட்டுமின்றி இன்னும் பல பொதுத்துறை நிறுவனங்களும் இரயில்வே அமைச்சகத்தால் கட்டுப்படுத்தப்படுகின்றன. அவையாவன: இந்திய சமையல் மற்றும் சுற்றுலா நிறுவனம் கொண்கன் இரயில்வே நிறுவனம். இந்திய இரயில்வே நிதி நிறுவனம். இரயில்வே தகவல் மையம். மும்பை இரயில் விகாஸ் மையம். இரயில்டெல் நிறுவனம். ரைட்ஸ் நிறுவனம். இர்கான் இன்டர்நேஷனல் நிறுவனம். இரயில்வே வரவு செலவு மற்றும் நிதி இரயில்வே நிதிநிலை அறிக்கையில் புதிய இரயில்களை அறிமுகப்படுத்தல், பழைய வழித்தடங்களை மாற்றியமைத்தல், நவீனமயமாக்கல் மற்றும் பயணிகள் மற்றும் சரக்கு கட்டணங்கள் போன்றவை அறிவிக்கப்படுகின்றன. இரயில்வேயின் திட்டங்கள் மற்றும் கொள்கைகள் நாடாளுமன்றத்தில் விவாதிக்கப் படுகின்றன. இரயில்வே அறிக்கையானது மக்களவையில் பெரும்பான்மையோரால் ஆதரிக்கப் படவேண்டும். மாநிலங்களவை ஆலோசனைகள் வழங்குமெனினும் அவை திட்டங்களைக் கட்டுப்படுத்தாது. அரசின் மற்ற வரவு செலவுகளைப் போலவே இரயில்வேயின் வருமானத்திற்கும் தணிக்கைக் கட்டுப்பாடு உள்ளது. இந்திய இரயில்வேயின் லாப, நட்டங்களை அரசே ஏற்றுக்கொள்கிறது. 1924-ல் ஏற்படுத்தப்பட்ட புதிய மரபின் படி இரயில்வே நிதி அறிக்கையானது பொது நிதியறிக்கக்கு இரண்டு தினங்களுக்கு முன்னதாகவே மத்திய இரயில்வே அமைச்சரால் ஃபிப்ரவரி 26-ம் தேதி வாக்கில் சமர்பிக்கப் படுகிறது. இவ்வறிக்கை பாராளுமன்றத்தில் தனியாக வழஙப் பட்டாலும் இதன் வரவு செலவுகளும் பொது நிதியறிக்கையில் சேர்க்கப் படுகின்றன. இது அரசின் ஒரு பகுதியாக இருப்பதால் இவ்வாறு செய்யப்படுகிறது. மேலும் இது இரயில்வேயின் எதிர்காலத் திட்டங்களையும் உரைக்கிறது. இரயில்வேயின் கொள்கை உருவாக்கம் மற்றும் கட்டுப்பாடு போன்றன இரயில்வே வாரியத்தால் செயல்படுத்தப் படுகின்றன. இவ்வாரியமானது Chairman, நிதி ஆணையர், பொறியியல், இயந்திரவியல், மற்றும் பல துறைகளில் செயல் உறுப்பினர்களால் இயக்கப்படுகிறது. 2005 நிதிநிலை அறிக்கையின் படி, இந்திய இரயில்வே 46,635 கோடி ரூபாய்களை வருவாயாகப் பெற்றுள்ளது. இது கணிக்கப்பட்ட தொகையை விட 1,838 கோடி ரூபாய் அதிகமாகும். கடந்த ஆண்டு சரக்கு போக்குவரத்தின் மூலம் கிடைத்த வருமானம் 28,745 கோடி ரூபாயிலிருந்து 30,450 கோடி ரூபய்களாக அதிகரித்துள்ளது. இயக்கச் செலவினங்கள் 400 கோடி உயர்ந்தன. நிதி இருப்பு 6,963 கோடி ரூபாயாக இருந்தது. சரக்குப் போக்குவரத்து 7.67% உயர்ந்து 580 மில்லியன்டன்னிலிருந்து 600 மில்லியன் டன்னாக உயர்ந்தது. பயணிகள் வருவாயில் மொத்தம் 20% உயர்வகுப்புகளான குளிரூட்டப்பட்ட வகுப்புகளிலிருந்தே கிடைக்கின்றன. கடந்த ஆந்டு மொத்த பயணிகள் வருகை 7.5% அதிகரித்தது. 2005–2006 நிதியாண்டின் முதல் இரண்டு மாதங்களில் பயணிகள் போக்குவரத்து வளர்ச்சி 10 சதவீதமும் வருவாய் வளர்ச்சி 12 சதவீதமும் வளர்ந்தது இந்திய இரயில்வேயின் பிரச்சினைகள் விபத்துகள் விபத்துகள் இந்திய இரயில்வேயின் மிக முக்கியமான பிரச்சினையாகும். சராசரியாக ஆண்டுக்கு 300 விபத்துகள் ஏற்படுகின்றன. தடம் புரள்தல் அடிக்கடி ஏற்படுகிறது. சமீப காலங்களில் தடம்புரள்தல், ரயில்கள் மோதல் போன்ற விபத்துக்கள் குறைவாக இருப்பினும் மக்கள் கூட்டம் நிறைந்த பகுதிகளில் மனிதர்கள் அடிபட்டு இறக்கின்றனர். இந்திய இரயில்வேயின் அளவினைக் கருத்தில் கொள்ளும் போது விபத்துக்களை முற்றிலும் ஒழிப்பது கடினம் எனினும் முடிந்த அளவு குறைக்க இரயில்வே முயன்று வருகிறது. பெரும்பாலான விபத்துக்களுக்கு (83%) மனிதத்தவறுகளே காரணமாகும். கொங்கண் இரயில்வே பாதையில் மழைக்காலங்களில் அடிக்கடி ஏற்படும் நிலச்சரிவுகள் விபத்துக்களுக்கு காரணமாகின்றன. இரயில்வே எதிர்கொள்ளும் மற்ற பிரச்சினைகளாவன நவீனமயமாக்கப்படாத தகவல் தொடர்பு முறைகள், சமிக்ஞைக்கருவிகள் மற்றும் பாதுகாப்புக் கருவிகள் ஆகியவை. இந்திய விடுதலைக்கு முன்பு கட்டப்பட்ட பாலங்களையும் நூற்றாண்டுப் பழமையான தண்டவாளங்களையும் அடிக்கடி பழுதுபார்க்க வேண்டியிருக்கிறது. கூட்ட நெரிசல் மக்கள் கூட்ட நெரிசல் மற்றொரு முக்கியமான பிரச்சினையாகும். முன்பதிவு செய்யப்படாத பொதுப்பெட்டியானது எப்போதும் குறிப்பிடப்பட்ட அளவை மீறி பயணிகளை ஏற்றிச் செல்கிறது. திருவிழாக் காலங்களில் காத்திருப்புப் பட்டியலைத் தவிர்க்க இருக்கைகள் இரண்டு மாதங்களுக்கு முன்கூட்டியே பதிவு செய்யப்பட வேண்டும். அத்தகைய சமயங்களில் முன்பதிவு இருக்கைகளில் மற்றவர்கள் அத்துமீறி நுழைவதும் நடக்கிறது. அரசியல் காரணங்களுக்காகவும் மற்றும் பொது மக்களின் எதிர்ப்பு காரணமாகவும் பயணிகள் பயணச்சீட்டின் விலை உயர்த்தப்படுவதில்லை. அவை இரயில்வேயின் மற்ற வருவாய்களின் மூலம் சமன் செய்யப்படுகின்றன. இந்நிலை இரயில்வேயின் நவீன மயமாக்கலுக்குத் தடையாக உள்ளது. சாலை - இரயில்பாதை சந்திப்புகள் பல இடங்களில் பயண நேரத்தை மிச்சப்படுத்துவதற்காக நடை பயணிகளும், வாகனங்கள், மிதிவண்டி ஓட்டிகளும் இரயில் வரும் நேரத்தில் இரயில் பாதையை கடப்பதால் விபத்துகள் ஏற்பட ஏதுவாகிறது. போதுமான பாலங்கள் இல்லாததும் மக்களுக்கு வசதியான இடத்தில் அவை இல்லாமலிருப்பதும் விபத்துக்கள் காரணங்களாக சொல்லப்படுகிறது. பெரும்பாலான இரயில் தடங்கள் வேலி இடப்படாததால் அத்துமீறி நுழைதல் சாதாரணமாக நடைபெறுகிறது. கிராமப்புறங்களில் கால்நடைகளும் மற்ற விலங்குகளும் தண்டவாளங்களில் கடந்து செல்வதால் வேகமாக வரும் வண்டிகளுக்கு பாதுகாப்பு அச்சுறுத்தல்களை ஏற்படுத்துகின்றன. சுகாதாரம் சுகாதாரம் மற்றொரு முக்கியமான பிரச்சினையாகும். இரயில்வே வலையமைப்பு மிகப்பரந்து இருப்பதும் இரயில்கள் குறைந்த வேகத்தில் நகர்வதும் பயணத்தினை மிக நீண்ட நேரம் தாமதப்படுத்துகிறது. இந்திய இரயில்களில் இருக்கும் கழிப்பறைகள் கீழே திறந்த வெளியாக இருக்கும் வகையினைச் சேர்ந்தவை. எனவே கழிவுகள் அதற்கென பெட்டிகள் ஏற்படுத்தப் பட்டு சேகரிக்கப் படாமல் தரையில் வீழ்கின்றன. இதனால் இரயில்கள் நிற்கும் இரயில் நிலையங்களில் சுகாதாரக்கேடு ஏற்படுகிறது. மேலும் அதிகமானோர் பயன்படுத்துவதால் கழிப்பறைகளும் மிக மோசமான நிலையில் உள்ளன. தற்போது இரயில்வே சூழலுக்கு தீங்கு விளைவிக்காத கழிப்பறைகளை அறிமுகப்படுத்த ஆலோசித்து வருகிறது. இது நாட்டின் சுகாதார வசதிகளை மேம்படுத்த உதவும் காரணிகளில் ஒன்றாக விளங்கும். கோவிட்-19 இன் விளைவுகள் முன்பில்லாத வகையில், மார்ச் 24 அன்று பிரதமரால் அறிவிக்கப்பட்ட ஊரடங்கை அடுத்து, 13,523 தொடருந்துகளின் சேவையை, 21 நாட்களுக்கு இரயில்வே நிறுவனம் நிறுத்தியது. இருப்பினும் சரக்கு தொடருந்துகள், இந்த காலகட்டத்தில் தொடர்ந்து இயக்கப்பட்டன. 167 ஆண்டு வரலாற்றில் தொடருந்துகள் நிறுத்தப்படுவது, இதுவே முதல் முறையாகும். இதையும் காண்க இந்தியாவிலுள்ள தொடருந்து நிலையங்கள் மேற்கோள்கள் ஆதாரங்கள் வெளி இணைப்புகள் அதிகாரப்பூர்வ இணையதளம் இந்திய அரசின் இரயில்வே அமைச்சகத்தின் அதிகாரப்பூர்வ இணையதளம் அனைத்திந்திய இரயில்வே வரைபடம் இந்திய இரயில்வே ரசிகர் மன்றம் IR. இணையவழி பயணச் சீட்டு வழங்கல் தளம் தமிழ் இருப்புப்பாதை அருஞ்சொற்பொருள்/TAMIL RAILWAY GLOSSARY இந்திய ரயில்வே PNR உதவி வலைத்தளம் இந்திய ரயில்வே PNR ஐச் ஆதரவு வலைத்தளம் அதிகாரப்பூர்வ இந்திய ரயில்வே PNR Status உதவி இந்திய ரயில்வே PNR Status ஐச் ஆதரவு வலைத்தளம் இந்திய இரயில்வே விசாரணை வலைத்தளம் இரும்புவழிப் போக்குவரத்து மேற்கோள் வழு-ref குறிச்சொல்லுக்கு உரையில்லாதவை இந்திய இரயில்வே அமைச்சகம்


text: அனைத்திந்திய சமூகநீதி கூட்டமைப்பில் இணையுங்கள் – மம்தா, ஒபிஎஸ் உள்ளிட்ட 37 தலைவர்களுக்கு ஸ்டாலின் அழைப்பு | Aran Sei அனைத்திந்திய சமூக நீதி கூட்டமைப்பில் இணையுமாறு காங்கிரஸ் தலைவர் சோனியா காந்தி, மார்க்சிஸ்ட் கம்யூனிஸ்ட் கட்சியை சேர்ந்த சீதாராம் யெச்சூரி, மேற்கு வங்க முதலமைச்சர் மம்தா பாணர்ஜி, அதிமுக ஒருங்கிணைப்பாளர் ஓ.பன்னீர்செல்வம் உட்பட 37 தலைவர்களுக்கு திமுக தலைவரும், தமிழ்நாடு முதல்வருமான மு.க.ஸ்டாலின் கடிதம் எழுதியுள்ளார். இது தொடர்பாக திமுக வெளியிட்டுள்ள செய்திக்குறிப்பில், 'திமுக தலைவரும், தமிழக முதல்வருமான மு.க.ஸ்டாலின் கடந்த ஜனவரி மாதம் 26-ஆம் நாள், குடியரசு நாளன்று காணொளிக் காட்சி வாயிலாக நடைபெற்ற கூட்டத்தில் நாடு முழுவதும் சமூகநீதிக் கொள்கையை முன்னெடுத்து, பிற்படுத்தப்பட்ட – பட்டியலின மற்றும் பழங்குடியின மக்களின் இடஒதுக்கீடு உள்ளிட்ட நலன்களைப் பாதுகாத்திட "அனைத்திந்திய சமூகநீதிக் கூட்டமைப்பு" தொடங்கப்படும் என்ற வரலாற்றுச் சிறப்புமிக்க அறிவிப்பினை வெளியிட்டார். அதன்படி, சோனியா காந்தி (இந்திய தேசிய காங்கிரஸ்), லாலு பிரசாத் யாதவ் (ராஷ்டிரிய ஜனதா தளம்), ஃபரூக் அப்துல்லா (ஜம்மு காஷ்மீர் தேசிய மாநாடு), சரத் பவார் (தேசியவாத காங்கிரஸ்), டி.ராஜா (இந்திய கம்யூனிஸ் கட்சி), சீதாராம் யெச்சூரி (இந்திய கம்யூனிஸ்ட் கட்சி – மார்க்சிஸ்ட்), எச்.டி. தேவேகவுடா (மதச்சார்பற்ற ஜனதா தளம்), என்.சந்திரபாபு நாயுடு (தெலுகு தேசம்), நவீன் பட்நாயக் (பிஜூ ஜனதா தளம்), மமதா பானர்ஜி (திரிணாமூல் காங்கிரஸ்), மெஹ்பூபா முப்தி (ஜம்மு காஷ்மீர் மக்கள் ஜனநாயக கட்சி), உத்தவ் தாக்கரே (சிவ சேனா), அரவிந்த் கேஜ்ரிவால் (ஆம் ஆத்மி), கே.சந்திரசேகர ராவ் (தெலங்கானா ராஷ்டிர சமிதி), ஒய்.எஸ்.ஜெகன்மோகன் ரெட்டி (ஒய்.எஸ்.ஆர். காங்கிரஸ்), ஹேமந்த் சோரன் (ஜார்க்கண்ட் முக்தி மோர்ச்சா), என்.ரங்கசாமி (என். ஆர். காங்கிரஸ்), லலன் சிங் (ஐக்கிய ஜனதா தளம்), அகிலேஷ் யாதவ் (சமாஜ்வாதி), மாயாவதி (பகுஜன் சமாஜ்), பவன் கல்யாண் (ஜன சேனா), வேலப்பன் நாயர் (அகில இந்திய பார்வார்டு பிளாக்), அசாதுதீன் ஓவைசி (ஏ.ஐ.எம்.ஐ.எம்), கே.எம். காதர் மொய்தீன் (இந்திய யூனியன் முஸ்லீம் லீக்), ரேனு ஜோகி (ஜனதா காங்கிரஸ்), அமரீந்தர் சிங் (பஞ்சாப் லோக் காங்கிரஸ்), சுக்பீர் சிங் பாதல் (சிரோமணி அகாலி தளம்), சிராக் பாஸ்வான் (லோக் ஜனசக்தி – ராம் விலாஸ்), ராஜ் தாக்கரே (மகாராஷ்டிர நவநிர்மான் சேனா), ஓம் பிரகாஷ் சவுதாலா (இந்திய தேசிய லோக் தளம்), கே.எம்.மணி (கேரளா காங்கிரஸ் -எம்), தொல். திருமாவளவன் (வி.சி.க), ஓ.பன்னீர்செல்வம் (அ.இ.அ.தி.மு.க), வைகோ (ம.தி.மு.க), மருத்துவர். ராமதாஸ் (பா.ம.க), பேராசிரியர் ஜவாஹிருல்லா (ம.ம.க), ஈ.ஆர். ஈஸ்வரன் (கொ.ம.தே.க) என இந்தியா முழுவதும் செயல்பட்டு வரும் அரசியல் கட்சி தலைவர்களுக்குக் கீழ்க்காணும் கடிதத்தை இன்று (02-02-2022) அனுப்பி, இக்கூட்டமைப்பில் இணையுமாறு கேட்டுக்கொண்டுள்ளார். அவர்களுக்கு தமிழ்நாடு முதலமைச்சர் மு.க.ஸ்டாலின் எழுதியுள்ள கடிதத்தில், நலம் திகழ இந்தக் கடிதத்தைப் பெற்றிருப்பீர்கள் என நம்புகிறேன். கடந்த 26.01.2022 அன்று நமது நாட்டின் 73-ஆவது குடியரசு நாளை நாம் கொண்டாடிய வேளையில், கூட்டாட்சி மற்றும் சமூகநீதிக் கோட்பாடுகளை வென்றெடுக்க அரசியல் கட்சித் தலைவர்கள், குடிமைச் சமூகத்தின் உறுப்பினர்கள், ஒத்த சிந்தனையுள்ள தனிநபர்கள் ஆகிய அனைவரையும் ஒரு பொதுவான குடையின் கீழ் ஒன்றிணைத்து, அனைத்திந்திய சமூகநீதிக் கூட்டமைப்பு ஒன்றைத் தொடங்கவுள்ளதாக அறிவித்தேன். எல்லாருக்கும் எல்லாம் என்பதை அடிப்படையாய்க் கொண்டதுதான் சமூகநீதியாகும். சமூகநீதி என்பது அனைவருக்கும் சமமான பொருளாதார, அரசியல், சமூக உரிமைகளும் வாய்ப்புகளும் அமையவேண்டும் என்ற எண்ணம்தான். அனைவருக்கும் சமமான வாய்ப்புகள் என்பதை உறுதிசெய்வதன் வழியாகத்தான் நமது அரசியல் சட்டத்தை இயற்றியவர்கள் காண விரும்பிய சமத்துவச் சமுதாயத்தை கட்டியமைக்க முடியும். தமிழகத்தில், வாழ்க்கையின் அனைத்துக் கூறுகளிலும் சமூகநீதிக்கான விதைகளை மக்களின் மனங்களிலும் எண்ணங்களிலும் விதைத்து, தந்தை பெரியார் எனும் பகுத்தறிவுச் சுடர் ஏற்படுத்திய சமூகநீதிப் புரட்சியை இம்மண்ணின் ஒவ்வொரு துகளும் விவரிக்கும். அசைக்க முடியாத இந்தத் தத்துவம்தான் கடந்த எண்பது ஆண்டுகளாகத் தமிழ்ச் சமூகத்தின் அடித்தளமாக விளங்கி அதன் அரசியலை. பண்படுத்தி வந்துள்ளது. சமத்துவமின்மையை ஒழித்து அனைத்துத் துறைகளிலும் இம்மாநிலத்தை முன்னேற்ற முடிந்ததென்றால் அதற்குக் காரணம் சமூகநீதித் தத்துவத்துக்கு அளிக்கப்பட்ட சிறப்பிடம்தான். சமூகநீதித் தத்துவத்தின் மீதான தனது உறுதிப்பாட்டைத் திமுக ஒவ்வொரு முறையும் வலிமையாகப் போராடி வந்துள்ளது என்பது அண்மையில், நாடு முழுவதும் மருத்துவம் மற்றும் பல் மருத்துவப் படிப்புகளில் அகில இந்திய ஒதுக்கீட்டுக்கு மாநிலங்கள் அளிக்கும் இடங்களில் இதர பிற்படுத்தப்பட்ட பிரிவினருக்கு அரசியல் மற்றும் சட்டப் போராட்டங்கள் வழியாக 27% இடஒதுக்கீட்டைப் பெற்றுத்தந்ததில் மீண்டும் ஒருமுறை நிலைநாட்டப்பட்டுள்ளது. எனினும் சமூகநீதியை உறுதிசெய்ய இடஒதுக்கீடு மட்டுமே போதுமானதல்ல. சமூகத்தின் பொதுநீரோட்டத்தில் இருந்து விலக்கப்பட்டு நூற்றாண்டுகளாய் எதிர்கொண்ட அடக்குமுறையை உடைத்தெறிய வேண்டுமானால் அத்தகையோருக்கு ஒவ்வொரு படியிலும் சில சிறப்புரிமைகள் தரப்பட வேண்டும். சாதிப் பாகுபாட்டுடன் பாலினப் பாகுபாட்டை ஒழிக்கவும்; மாற்றுத்திறனாளிகள் பொதுநீரோட்டத்தில் இணைந்து போட்டியிடக் கூடிய வகையிலும் நாம் முயற்சிகளை மேற்கொண்டாக வேண்டும். மேற்குறிப்பிட்ட குறிக்கோள்களை அடைய, உண்மையாகவே மாநிலங்களாலான ஒன்றியமாக நாம் இணைந்து நிற்க வேண்டிய நேரம் இது என நான் முழுமனதாக நம்புகிறேன். மண்டல் ஆணையத்தை அமைக்க ஒற்றுமையுடன் நாம் காட்டிய அதே உறுதிப்பாட்டையும் நோக்கத்தையும் இப்போதும் வெளிப்படுத்தியாக வேண்டும். ஒவ்வொரு மாநிலத்திலும், வாய்ப்புக்கான கதவுகள் திறக்கப்படுவதற்காக ஒடுக்கப்பட்ட சமூகங்கள் ஆவலுடன் உள்ளன. இந்தியாவில் சமூகநீதிக் கருத்தியலை முன்னெடுத்துச் செல்வதற்கான திட்டத்தை வார்த்தெடுப்பதற்கும்; இன்னும் சிறப்பாகச் செயல்படக் கூடிய பகுதிகளைக் கண்டறிவதற்கும்; அனைத்து மாநிலங்களும் ஏற்றுக்கொள்ளத்தக்க குறைந்தபட்ச செயல்திட்டத்தை உருவாக்குவதற்குமான தளமாக இக்கூட்டமைப்பு விளங்கும். ஆகவே, தங்கள் அமைப்பில் இருந்து இந்த அனைத்திந்திய சமூகநீதிக் கூட்டமைப்புக்கான பிரதிநிதிகளாகத் தக்க நபர்களை நியமிக்குமாறு அக்கறையுடன் கோருகிறேன். ஒடுக்கப்பட்டோருக்கு உண்மையான பொருள்பொதிந்த சமூகநீதி சென்றடைய நாம் ஒன்றுபட்டு இருந்தால்தான் முடியும். சமூகநீதியில் பல பத்தாண்டுகளாக நாம் அடைந்த முன்னேற்றத்துக்குப் பிற்போக்குச் சக்திகள் சவால் விடும் இந்த இடர்மிகு காலத்தில், ஒடுக்கப்பட்டோர் நலனை உறுதிசெய்ய முற்போக்கு ஆற்றல்கள் கைகோக்க வேண்டியது மிக இன்றியமையாதது ஆகும். இம்முன்னெடுப்பில், எங்களுடன் நீங்களும் இணைய உங்களை வரவேற்க நான் எதிர்நோக்குகிறேன்" என்று தமிழ்நாடு முதலமைச்சர் மு.க.ஸ்டாலின் குறிப்பிட்டுள்ளார்